title: Daphne Caruana Galizia

text: Marraskuussa kahdeksan suurta mediataloa (joiden joukossa BBC, El Pais, Financial Times, The Guardian, La Repubblica, Le Monde, New York Times, Süddeutsche Zeitung) vaativat kirjeessään Euroopan komission varapuheenjohtaja Frans Timmermansille komissiota selvittämään murhaa sekä tutkimaan Maltan median riippumattomuutta. Komission päämajassa laskettiin lippu puolisalkoon "Caruana Galizian kunniaksi ja kaikkien niiden, jotka ovat antaneet elämänsä sananvapauden puolesta, jota ilman vapaus on tyhjä kuori".


title: Daphne Caruana Galizia

text: Marraskuusta lähtien entinen korruptiotutkija Ferris haki poliisin suojelua pelätessään, että hän voisi olla vaarassa tutkittuaan Caruana Galizian väitteitä. Hallituksen mukaan hän ei voi saada suojelua tietovuotajana, ennen kuin on paljastanut kaiken mitä on saanut selville.


title: Daphne Caruana Galizia

text: Murhatutkintaan osallistuivat Euroopan poliisivirasto, Maltan poliisi, Suomen keskusrikospoliisi ja Yhdysvaltain keskusrikospoliisi. 4. joulukuuta 2017 pääministeri Muscat kertoi, että poliisi on pidättänyt kymmenen Maltan kansalaista epäiltyinä murhasta, ja että suurimmalla osalla heistä on rikosrekisteri. 6. joulukuuta poliisi kertoi, että pommi laukaistiin ilmeisesti merellä olleesta veneestä lähetetyllä tekstiviestillä. Syytteet nostettiin kolmea henkilöä; Vince Muscatia sekä Alfred ja George Degiorgiota vastaan. Caruana Galizian kaverit eivät usko, että syytetyt ovat syyllisiä, koska Caruana Galizia ei ole koskaan maininnut heitä artikkeleissaan.


title: Vuoden pesäpallotuomari

text: Vuoden pesäpallotuomari valittiin ensimmäisen kerran vuonna 1957 ja on siitä lähtien jaettu joka vuosi.


title: Heikki Teittinen

text: Heikki Urho Teittinen (30. syyskuuta 1894 Vesanto – 10. maaliskuuta 1980 Juva) oli suomalainen laulunopettaja, kuoronjohtaja ja suomentaja. Hän perusti Helsingin Kamarikuoron ja hänet tunnettiin "kamarikuorolaulun isänä".


title: Heikki Teittinen

text: Taipaleen kylästä Juvalla kotoisin olleen Teittisen vanhemmat olivat kansakoulunopettaja Antero Teittinen ja Henni Pursiainen. Hän pääsi ylioppilaaksi 1915 ja opiskeli aluksi Helsingin yliopistossa teologiaa kunnes siirtyi musiikin pariin. Hän opiskeli Helsingin musiikkiopistossa 1917–1918 ja lisäksi vuosina 1928–1938 ulkomailla Saksassa Georg Arminin oppilaana, Italiassa ja Ranskassa. Teittinen oli vuodesta 1939 alkaen päätoimisesti laulunopettajana ja hän perusti Helsingin Kamarikuoron oppilaistaan osallistuen sen kanssa muun muassa Walesin kansainväliseen kuorokilpailuun. Teittinen toimi myös ruotsalaisen Karlskogan Kamarikuoron johtajana 1949–1961 ja ohjasi norjalaista ylioppilaskuoroa. Hän johti pitkään myös Helsingin NMKY:n sekakuoroa ja mieskuoroa, Kilven Kuoroa ja Åbo Sångarbröderiä.


title: Heikki Teittinen

text: Jäätyään eläkkeelle 1969 Teittinen lopetti Turussa ja Helsingissä pitämänsä laulukoulut ja palasi Juvalle. Hän perusti Juvan kansalaisopiston yhteyteen Juvan Kamarikuoron ja vuonna 1976 Teittisen johdolla valmistui paikallisin juvalaisvoimin pienoisooppera "Kevään kuningatar". Teittiselle myönnettiin valtion taiteilijaeläke vuonna 1973.


title: Superpesiksen kultainen pilli

text: Kultainen pilli valittiin ensimmäisen kerran vuonna 2005 ja on siitä lähtien jaettu joka vuosi. Kultainen pilli luovutetaan tuomarille, jonka pelaajat ovat äänestäneet parhaaksi tuomariksi.


title: Eden Ahbez

text: George Alexander Aberle, joka tunnettiin taiteilijanimeltään Eden Ahbez (15. huhtikuuta 1908 – 4. maaliskuuta 1995), oli yhdysvaltalainen lauluntekijä ja muusikko, jonka elämäntavalla Kaliforniassa oli suurta vaikutusta hippiliikkeeseen.


title: Eden Ahbez

text: Ahbez sävelsi Nat King Colen vuoden 1948 kappaleen ”Nature Boy”, joka oli Yhdysvaltain musiikkilistan ensimmäisellä sijalla kahdeksan viikon ajan. Hänellä oli olkapäihin ylettyvät hiukset sekä parta ja hän kertoi elävänsä kolmella dollarilla viikossa, nukkuen ulkona perheensä kanssa ja syöden vihanneksia, hedelmiä ja pähkinöitä.


title: Eden Ahbez

text: Eden Ahbez kuoli auto-onnettomuudessa 86 vuoden ikäisenä 4. maaliskuuta 1995.


title: Jegor Rykov

text: Jegor Rykov 14. huhtikuuta 1997 Vidnoje, Venäjä) on venäläinen jääkiekkopuolustaja, joka pelaa KHL-joukkue SKA Pietarissa. Hän laukoo vasemmalta.


title: Jegor Rykov

text: Kaudella 2015–2016 alkaneella KHL-urallaan hän on pelannut 31.3 2018 menessä 110 runkosarjaottelua tehopistein 2+22=24. Pudotuspeleissä hän on pelannut 25 ottelua tehden kaksi syöttöpistettä.


title: Jegor Rykov

text: New Jersey Devils varasi Rykovin viidennellä kierroksella vuoden 2016 varaustilaisuudessa. NHL:n siirtotakarajalla helmikuussa 2018 Devilsin ja New York Rangersin Michael Grabnerista tekemän pelaajakaupan osana Rykovin NHL-oikeudet siirtyivät Rangersille. Kauden 2016–2017 päätteeksi Rykov voitti SKA:n joukkueessa Gagarin Cupin.


title: Jegor Rykov

text: Venäjän maajoukkueessa Rykovilla on hopea- ja pronssimitalit alle 20-vuotiaiden MM-kilpailuista.


title: Al-Salt

text: Al-Salt kaupunki Jordaniassa Al Balqa'n kuvernoraatissa pääkaupunki Ammanin länsipuolella. Sen asukasluku vuonna 2011 oli arviolta 88 900 ja sen asukkaista noin 35 % on kristittyjä.


title: Al-Salt

text: Al-Salt sijaitsee noin 28 kilometriä Jordanian pääkaupunki Ammanista länteen noin 840 metrin korkeudella merenpinnasta. Alue on vuoristoista ja metsäistä. Lähistöllä on useita lähteitä, jotka tekevät mahdolliseksi maatalouden harjoittamisen paikallisissa laaksoissa.


title: Al-Salt

text: Hellenistisellä kaudella ja Rooman valtakunnan aikana nykyinen al-Salt tunnettiin nimellä "Gadara". Nykyinen nimi al-Salt lienee johdettu roomalaisaikana käytetystä nimestä "Regis Saltus", joka viittasi kruununmaihin Palaestina Priman provinssissa. Ensimmäinen maininta al-Saltista historiallisissa lähteissä on vuodelta 1118. Maininta liittyi Jerusalemin kuningas Baudouin II:n ja Damaskoksen atabegin Zahir al-Din Tughtiginin neuvotteluihin aselevosta. Muslimihallitsijat rakennuttivat al-Saltin linnoituksen Ra's al-Amir -kukkulalle vuonna 1220 ja Egyptin mamelukkihallitsija Baibars laajensi linnoitusta valtakaudellaan. Kaupunki kukoisti mamelukkien valtakaudella ja kaupungista oli kotoisin useita "al-Salti"-nimellä tunnettuja oppineita. Kaupunki taantui Osmanien valtakunnan alkuaikoina ja Egyptin hallitsija Ibrahim paššan sanotaan tuhonneen kaupungin linnoituksen hänen hallitessaan Syyriaa vuosien 1831 ja 1840 välillä. Linnoituksen rauniot ovat säilyneet nykypäiviin saakka. Osmaniviranomaiset pyrkivät elvyttämään al-Saltin aluetta 1800-luvun lopulla. Sen merkitys kasvoi ja kaupunkiin saapui muuttajia esimerkiksi Damaskoksesta, Hamasta, Nabluksesta ja muualta Palestiinasta. Monet etenkin Palestiinasta muuttaneet olivat kristittyjä useista kirkkokunnista. Valtio ja lähetyssaarnaajat perustivat kaupunkiin kouluja, mikä teki al-Saltista alueellisen koulutuksen keskuksen. Jordanian ensimmäinen toisen asteen oppilaitos perustettiin al-Saltiin vuonna 1925. Al-Salt oli myös paikka, jossa brittiläinen Transjordanian ja Palestiinan valtuutettu sir Herbert Samuel julkaisi Transjordanian šeikeille suunnitelman Transjordanian itsehallinnosta.


title: Al-Salt

text: Al-Saltin asukasluku vuonna 2011 oli arviolta 88 900. Vuonna 1993 sen asukasluku oli arviolta 60 740. Muslimit muodostavat al-Saltin asukkaiden valtaosan, mutta noin 35 % sen asukkaista on kristittyjä. Kristittyjen suhteellinen osuus al-Saltissa on huomattavasti suurempi, kuin koko Jordaniassa.


title: William Brent

text: William Brent Unger (s. 15. lokakuuta 1995 Palm Beach County, Florida) on yhdysvaltalainen näyttelijä. Hänet tunnetaan parhaiten Chase Davenportin roolista sarjassa Lab Rats. Brent käytti vuoteen 2016 asti nimeä Billy Unger, mutta otti silloin käyttöön nimen William Brent.


title: Rome (albumi)

text: Rome on yhdysvaltalaisen tuottaja Danger Mousen ja italialaisen säveltäjä Daniele Luppin studioalbumi, jonka julkaisi Parlophone 16. toukokuuta 2011. Albumilla vierailevat artistit Jack White ja Norah Jones. Albumin parissa työskenteltiin viisi vuotta ja se nauhoitettiin Forum Studios -studiolla Roomassa. Albumi ottaa vaikutteita spagettiwestern-elokuvista.


title: Coloring Book

text: Coloring Book on chicagolaisen hip-hop artisti Chance the Rapperin kolmas mixtape, joka julkaistiin omakustanteena 13. toukokuuta 2016 ainoastaan Apple Musiciin, mutta se ilmestyi 27. toukokuuta 2016 muihin striimauspalveluihin. Albumilla vierailee monia tunnettuja artisteja, kuten muun muassa Kanye West, Justin Bieber tai 2 Chainz.


title: Coloring Book

text: Albumi oli ensimmäinen, joka pääsi Billboard 200 -listalle pelkästään striimausten myötä, korkeimmillaan albumi oli kahdeksannella sijalla. Albumi voitti vuoden 2017 Grammy-palkintogaalassa palkinnon parhaasta rap-albumista.


title: Coloring Book

text: Albumin nimeksi piti tulla Chance 3, mutta se muutettiin lopulta nykyiseksi Coloring Bookiksi, kannen suunnitteli Brandon Breaux, joka on suunnitellut myös Bennetin aiempien albumiensa kannet.


title: Coloring Book

text: Edellisen Acid Rap -mixtapen julkaisun jälkeen Bennett muutti huvilaan Los Angelesiin, jossa hän meinasi menettää uskonsa kristinuskon Jumalaan, koska hän addiktoitui Xanax-lääkkeisiin. Bennett muutti lopulta takaisin Chicagoon tyttöystävänsä luokse ja pääsi eroon Xanaxista. Hän tuli taas uskoon ja he saivat lapsen, Kenslin. Hän ehti myös työskennellä vuonna 2016 Kanye Westin seitsemmännen sooloalbumin "The Life of Pablon" parissa, hän vieraili kappaleella "Ultralight Beam".


title: Coloring Book

text: Albumin julkaisupäivä paljastettiin "The Jimmy Fallon Show" -ohjelmassa 6. toukokuuta samalla kun Bennett esitti kappaleen "Blessings". Albumilta julkaistiin kolme singleä, "Summer Friends", "Angels" ja "No Problem".Albumi sai paljon positiivista palautetta kriitikoita, he pitivät Bennetin tavasta sekoittaa gospelia ja hiphop-musiikkia keskenään. Musiikkisivusto Pitchfork antoi albumille "Best New Music" -tittelin;


title: Ilpo Linko

text: Ilpo Ilkka Kalevi Linko (s. 18. heinäkuuta 1937 Pori) on suomalainen diplomi-insinööri ja kauppatieteen maisteri, joka toimi Rastorin pitkäaikaisena toimitusjohtajana.


title: Ilpo Linko

text: Ilpo Linko syntyi varatuomari Visa Frans Lingon ja Ellen Mathilda Kivisen perheeseen. Hän avioitui Mona Carita Kihlströmin kanssa. Linko valmistui diplomi-insinööriksi 1959 ja kauppatieteen maisteriksi 1971. Linko toimi Mec-Rastorin varatoimitusjohtajana 1967–1974 ja H. B. Maynard & Co:n palveluksessa Lontoossa 1974–1975. Kaukomarkkinoiden toimitusjohtaja Linko oli 1975–1977 ja Rastorin vuodesta 1977. Hän työskenteli Rastorin toimitusjohtajana parikymmentä vuotta, aina vuoteen 1996 saakka.


title: Faya

text: Faya on Nigerin oikeanpuoleinen sivujoki Malissa. Se laskee Nigeriin hieman ennen Koulikoroa. Joen valuma-alue on 2 190 neliökilometriä.


title: Faya

text: Joen ympärillä sijaitsee lähes 80 000 hehtaarin laajuinen suojeltu Fayan metsäalue. Maan pääkaupungin Bamakon läheisyydestä huolimatta metsä on säilynyt melko hyvin. Sitä uhkaavat polttopuun kerääminen, puuhiilen poltto, karjan laiduntaminen ja metsäpalot. Metsän tilaa yritetään parantaa istutuksilla sekä kehittämällä luontomatkailua ja paikallisen väestön elinkeinoja.


title: Inna (albumi)

text: Inna on romanialaisartisti Innan neljäs studioalbumi. Se julkaistiin 30. lokakuuta 2015 muualla paitsi Japanissa, jossa se julkaistiin jo 23. heinäkuuta 2015 nimellä ”Body and the Sun”.


title: Za golemite mazhe

text: Za golemite mazhe () on bulgarialaisen pop-folk-laulajan Tatyanan single. Single julkaistiin 12. joulukuuta 2017.


title: Kosovon operaatio (1944)

text: Kosovon operaatio oli sarja asevoimien operaatioita jotka johtivat yhteen viimeiseen pinnistykseen toisen maailmansodan aikana. Operaation aloitti Bulgarian armeija Jugoslavian ja Albanian partisaanit kanssa. Operaation tarkoituksena oli häätää Saksalaiset Kosovosta.


title: Kosovon operaatio (1944)

text: Päävoimat tässä operaatiossa olivat Bulgarian toinen armeija, Jugoslavian kahdeskymmenesneljäs ja neljäskymmeneskuudes divisioona, ensimmäinen ja viides "Kosovo-Metohija" prikaatti, sekä Albanian kansanvapautus armeijan kolmas ja viides prikaatti. Nämä voimat saivat avustusta Neuvostoliitolta ja Länsiliittoutuneilta. Saksan joukot koostuivat seitsemästä tuhannesta miehestä ja Kampfgruppe Langerista, sekä kolmesta jalkaväki komppaniasta, yhdestä tykistö patterista ja yhdestö panssari joukkueesta. Mukana oli 7 000 Waffen SS miestä.


title: Kosovon operaatio (1944)

text: Saksaa auttoi 10 000 Balli Kompëtar miestä Albaniasta. Balli Kompëtar oli Albanialainen anti-kommunistinen nationalistenen järjestö. Balli Kompëtar ja Waffen SS toimivat jälkijoukkoina Wehrmachtin perääntyessä. Saksa käytti SS Skanbergiä vuorille etenemisessä ja partisaanien rohkaisemisessa. Hyökkäyksen alkaessa Saksaa vastaan SS Skanberg käskettiin tukahduttamaan partisaanien ja heidän kannattajiensa vastarinta. Käskyn seurauksena Albanialaisia partisaani vankeja ammuttiin ja hirtettiin Kosovossa 23. lokakuuta.


title: Kosovon operaatio (1944)

text: Operaatio johtio kommunistien haltuun ottoon Kosovossa, joka tapauksessa Saksalaiset onnistuivat perääntymään ja vapautumaan motista jonka kommunistit olivat järjestäneet heille.


title: Kosovon operaatio (1944)

text: Kosovon alueen vapauttaminen Saksalta ei tuonut välitöntä rauhaa ja järjestystä. 2. Joulukuuta 1944 anti-kommunisti Albaanit Drenican alueelta hyökkäsivät Trepcan kaivos kompleksiin ja muihin kohteisiin. 2 000 miehen voimalla nämä anti-kommunistit onnistuivat torjumaan 30 000 miehen partisaani joukkoja kahden kuukauden ajan.


title: Aurinkorannikon matkaopaskoulu

text: Aurinkorannikon Matkaopaskoulu on Espanjan Costa del Solilla toimiva yksityinen oppilaitos, joka valmistaa ulkomaan matkaoppaita Suomessa toimivien valmismatkanjärjestäjien Apollomatkat, Aurinkomatkat, Detur, Matka-Vekka, Tjäreborg ja TUI palvelukseen ulkomaan lomakohteisiin.


title: Aurinkorannikon matkaopaskoulu

text: Oppilaitos on rekisteröity Espanjaan. Toiminimi Espanjan yritysrekisterissä on Aurinkorannikon Matkaopaskoulu, Y-tunnus Y4166727-S. Koulutusta valvova viranomainen on Málagan maakuntahallinto, käytännössä Fuengirolan kaupunki. Oppilaitoksen vastaava Operation Manager on Mikka Petteri Aitto-Oja. Kouluttajat ovat kaikki entisiä matkaoppaita kaikilta tunnetuilta matkanjärjestäjiltä.


title: Aurinkorannikon matkaopaskoulu

text: Opetus tapahtuu suomen kielellä. Opiskelijat saavat ulkomaan matkaoppaan, aktiviteettioppaan sekä lasten oppaan koulutuksen. Koulutus kestää kaksi kuukautta ja oppilaitoksesta valmistuvat nimetään ulkomaan matkaoppaaksi. Matkaopaskouluja järjestetään syksyisin ja keväisin. Koulu on ollut toiminnassa vuodesta 2015. Toimitilat ovat Los Bolichessa Fuengirolan kaupungissa, osoitteessa Calle Antonio Machado 25.


title: Epstein

text: Epstein on sukunimi, joka on muun muassa seuraavilla henkilöillä:


title: Oudhin kuningaskunta

text: Oudhin kuningaskunta tai Awadhin kuningaskunta oli 1700- ja 1800-luvuilla Pohjois-Intian alueella hallinnut kuningaskunta. Oudhin kuningaskunta syntyi Mogulivaltakunnan romahtamisen seurauksena 1700-luvulla. Aluetta hallinnut dynastia kieltäytyi enää maksamasta mogulivallalle maaveroa, järjesti oman armeijansa ja julisti itsensä Oudhin perinnöllisiksi hallitsijoiksi. Maan ensimmäinen kuningas oli Saadat Khan Burhan-ul-Mulk. Valtio toimi itsenäisesti vuoteen 1856 saakka, jolloin Iso-Britannia otti alueen hallinnon itselleen.


title: Bengalin Subah

text: Bengalin Subah oli Mogulivaltakunnan hallitsema alue Bengalissa, nykyisen Intian ja Bangladeshin alueella. Bengalin Subahin perustivat mogulihallitsijat, jotka Bengalin sulttaanikunnan valloittamisen jälkeen liittivät alueen omaan imperiumiinsa. Mogulivallan romahtamisen jälkeen Bengalia hallinnut nawab alkoi toimia itsenäisesti. Bengalin hallitsijat toimivat itsenäisesti vuoteen 1757 saakka, jolloin Englannin Itä-Intian kauppakomppania valloitti sen.


title: Suomen sisällissota Keski- ja Pohjois-Pohjanmaalla

text: Suomen sisällissodan tapahtumat Keski- ja Pohjois-Pohjanmaalla käynnistyivät 28. tammikuuta 1918, kun valkoiset aloittivat seudulla toimivien venäläisten varuskuntien valtauksen ja aseistariisunnan. Varuskuntien antauduttua käytännössä ilman vastarintaa valkoiset ottivat samalla haltuunsa Uudenkaarlepyyn, Pietarsaaren, Kokkolan ja Raahen kaupungit. Sotatoimet päättyivät 2.–3. helmikuuta punaisia vastaan käytyyn Oulun taisteluun, jonka jälkeen Keski- ja Pohjois-Pohjanmaa olivat valkoisten hallussa. Oulusta he jatkoivat etenemistään vielä Tornioon, jossa olleet punakaartilaiset ja venäläiset sotilaat antautuivat 8. helmikuuta.


text: Pohjanmaalla sijainneiden venäläisten varuskuntien valtaus oli valkoisen armeijan ylipäällikön kenraali C. G. E. Mannerheimin määräyksestä toteutettu operaatio. Sen tarkoituksena oli saada suojeluskunnille aseita ja samalla estää niiden joutuminen punaisten haltuun. Aseistariisunta onnistui helposti, kun motivoitumattomat venäläiset eivät juurikaan tehneet vastarintaa, ja myös heidän upseerinsa olivat usealla paikkakunnalla yhteistyössä valkoisten kanssa. Keski- ja Pohjois-Pohjanmaan valtaaminen oli elintärkeää myös siksi, että se turvasi rautatieyhteyden Ruotsiin, ja samalla esti Etelä-Pohjanmaan valkoisten selustaan muodostuvan uhan. Punaiset nousivat vastarintaan ainoastaan Oulussa, jossa käydystä yli 60 ihmisen hengen vaatineesta taistelusta muodostui koko sodan siihen asti verisin.


text: Valkoisten saatua koko Pohjanmaan haltuunsa he pystyivät keskittämään voimansa punaisten hallitsemaan Etelä-Suomeen. Pohjanmaalla ryhdyttiin kokoamaan rintamille lähetettäviä joukkoja, ja lisäksi seudulle perustettiin useita vankileirejä. Antautuneiden venäläisten lisäksi niille suljettiin vangeiksi otettuja punakaartilaisia ja työväenjärjestöjen jäseniä. Vaikka Keski- ja Pohjois-Pohjanmaalla ei helmikuun alun jälkeen käyty taisteluja, menetti kymmeniä ihmisiä henkensä valkoisen terrorin uhrina. Tunnetuimmat veriteot olivat Uudenkaarlepyyn vankileirin venäläissurmat sekä Kokkolassa ja Pietarsaaressa tehdyt punaisten teloitukset.


text: Keski-Pohjanmaa oli Etelä-Pohjanmaan tavoin suojeluskuntien vahvaa tukialuetta, jossa työväenliike oli suhteellisen heikko. Erilaisen sosiaalisen rakenteen vuoksi seuduilta puuttui aseellisen kapinan sytykkeenä toiminut Etelä-Suomen kaltainen yhteiskuntaluokkien välinen vastakkainasettelu. Keski-Pohjanmaalla poikkeuksen muodostivat lähinnä rannikkokaupungit Pietarsaari ja Kokkola, joissa sodan alkaessa toimi myös punakaarti. Suojeluskuntia sen sijaan oli perustettu aktiivisesti syksystä 1917 lähtien, ja tammikuun 1918 lopussa niitä toimi lähes jokaisessa maakunnan pitäjässä. Valkoisten sotatoimien käynnistyessä Pietarsaaren ja Kokkolan punakaartit eivät kuitenkaan ryhtyneet aseelliseen vastarintaan.


text: Kokkola oli jakaantunut ruotsinkieliseen varakkaaseen porvaristoon ja Ykspihlajan satamakaupunginosan köyhiin työläisiin. Elintarvikepulan vuoksi ilmapiiri oli ollut kireä jo kesästä 1917 lähtien. Syksyn aikana kaupunkiin perustettiin suojeluskunta sekä työväen järjestyskaarti, joka marraskuun yleislakon yhteydessä otti haltuunsa kaupungin miliisilaitoksen. Suojeluskunnan ja työläismiliisin välistä yhteenottoa ei kuitenkaan syntynyt, kun suojeluskunta torjui maaseudulta tarjotun avun pelätessään venäläisten sekaantuvan tapahtumiin. Kokkolan maalaiskunnan Närvilässä työväen järjestyskaarti riisuikin aseista kaksi suojeluskuntaosastoa venäläisten avustamana. Lakon jälkeen levottomuudet jatkuivat edelleen, ja joulukuun puolivälissä työväen järjestyskaarti otti miliisilaitoksen uudelleen haltuunsa. Porvarit järjestivät tilannetta vastaan protestoineita joukkokokouksia, jotka kärjistyivät perinteisten joulumarkkinoiden aikana 22. joulukuuta tapahtuneisiin väkivaltaisuuksiin. Aluksi väkijoukko yritti rynnätä Raatihuoneentorilla sijainneelle poliisilaitokselle, jolloin kaksi tunkeutujaa haavoittui lievästi miilisien ampuessa heitä revolvereillaan. Samana iltana pidetty mielenosoitus päättyi suojeluskuntalaisten ja työväen järjetyskaartin väliseen nujakointiin. Venäläiset santarmit hajottivat väkijoukot, mutta myöhemmin illalla tuntemattomaksi jäänyt työväenkaartin jäsen ampui Kokkolan huomattavimpiin porvareihin kuuluneen tehtailija Juho Piiraisen.


text: Pietarsaaressa työväestö otti poliisilaitoksen haltuunsa jo maaliskuussa 1917 tapahtuneen vallankumouksen yhteydessä. Kesällä kaupunkiin yritettiin perustaa porvarillinen poliisilaitos, mikä johti 4. heinäkuuta puhjenneeseen mellakkaan. Yhtä poliisia ehdittiin puukottamaan ennen kuin venäläiset sotilaat tulivat väliin. Tilanne rahoittui alkusyksystä, mutta kiristyi jälleen marraskuisen yleislakon aikana. 16. tammikuuta 1918 suojeluskuntalaiset yrittivät murhata kaupungin miliisipäällikkönä toimineen Aleksander Kyllösen, mutta lopulta hänet teloitettiin vasta huhtikuun alussa Pännäisissä.


text: Etelä- ja Keski-Pohjanmaasta poiketen Pohjois-Pohjanmaalla oli myös työväenliikkeellä vahva kannatus. Esimerkiksi Oulussa sosialidemokraatit saivat vuoden 1916 eduskuntavaaleissa yli 55% äänistä. Maaliskuussa 1917 tapahtuneen vallankumouksen jälkeen porvarillisen kaupunginvaltuuston rinnalle perustettiin työväenneuvosto, johon kuuluivat muun muassa Yrjö Kallinen, Yrjö Mäkelin ja Hannes Uksila. Kesän 1917 aikana Oulun ympäristössä oli runsaasti maataloslakkoja, ja elokuussa tilanne kiristyi entisestään ruokapulan sekä työväestön heikentyneen taloudellisen aseman vaikutuksesta. Muualla maassa nähtyjä mellakoita ei kuitenkaan syntynyt, kun Yrjö Kallinen onnistui arvovallallaan rauhoittamaan elintarvikkeita etsineet väkijoukot. Syksyllä Ouluun perustettiin työväen järjestyskaarti, joka marraskuun yleislakon aikana vastasi järjestyksenpidosta ja miehitti kaupungin tärkeimmät rakennukset. Ouluun oli perustettu myös suojeluskunta jo lokakuussa, ja yleislakon jälkeen molemmat alkoivat aseistautumaan.


text: Elintarvikepulan aihettamia levottomuuksia oli myös Oulua ympäröivällä maaseudulla. Reisjärvellä nälkäiset mellakoitsijat uhkasivat ottaa haltuunsa kunnan elintarvikevarastot, mutta naapuripitäjästä Haapajärveltä tulleet aseistetut suojeluskuntalaiset hajottivat väkijoukon. Paavolassa noin 300 maatyöläistä oli ollut lakossa elokuun alkuun saakka. Yleislakon aikana paikallinen poliisi riisuttiin aseista ja tilalle perustettiin työväenmiliisi, joka piti valtaa sisällissodan alkupäiviin saakka. Poliisi syrjäytettiin myös Siikajoella.


text: Suojeluskuntia oli syksystä 1917 lähtien perustettu lähes jokaiseen Keski- ja Pohjois-Pohjanmaan pitäjään. Loka–marraskuun vaihteessa Saksasta purjehtinut höyrylaiva "S/S Equity" toi Vaasaan, Pietarsaareen ja Kokkolan Öjaan suojeluskuntalaisille tarkoitetun aselastin, ja samalla Suomeen saapuivat myös ensimmäiset jääkärit.


text: Suojeluskuntien laajasta kannatuksesta huolimatta Keski-Pohjanmaan keskuksissa Pietarsaaressa ja Kokkolassa punakaartit olivat niitä vahvempia. Erityisesti Pietarsaaren suojeluskunta oli heikko, sillä siihen kuului ainoastaan 140 ruotsinkielistä porvaria. Ympäristökuntien ansiosta Pietarsaaren suojeluskuntapiirin vahvuus kuitenkin oli kokonaisuudessaan huomattavasti punakaartia suurempi eli noin 800 miestä. Lokakuussa 1917 perustettuun Oulun suojeluskuntaan kuului vuodenvaihteessa noin 300 miestä, joten sekin oli kaupungin punakaartia pienempi.


text: Keski-Pohjanmaa muodosti joulukuussa 1917 organisoidun Suomen Työväen Järjestyskaartin Pietarsaaren piirin. Etelä-Pohjanmaan tavoin kaarteja muodostettiin alueella huomattavasti muuta maata vähemmän. Sodan käynnistyessä ainoastaan 11 piirin 35 kunnasta toimi työväen järjestyskaarti. Pohjois-Pohjanmaan ja Kainuun muodostamassa Oulun piirissä oltiin huomattavasti aktiivisempia, sillä kaarti oli sodan alkaessa 38 kunnassa.


text: Pietarsaaren työväen järjestyskaartissa oli noin 200 jäsentä ja sillä oli myös hallussaan pari-kolmekymmentä Etelä-Suomesta saatua sotilaskivääriä. Uudessakaarlepyyssä työläisiä oli niin vähän, ettei omaa kaartia saatu perustettua, vaan kaupungin työläiset tekivät yhteistyötä pietarsaarelaisten kanssa. Oulun punakaarti organisoitiin aikaisemmin syksyllä perustetun työväen järjestyskaartin pohjalle jo joulukuussa 1917. Työväenkaarti oli vielä suurlakon aikana pysytellyt maltillisena, mutta punakaarti aloitti aseistautumisen Yrjö Kallisen johtaman työväenneuvoston vastustuksesta huolimatta. Aseita se sai kaupungissa olleilta venäläisiltä sotilailta. Joulukuun lopussa Oulun punakaartiin kuului noin 700 miestä, joista 500 oli aseistettuja. Sotilaskiväärien lisäksi kaartilaisilla oli metsästysaseita sekä revolvereita. Sisällissodan alkaessa Pohjois-Pohjanmaan, Kainuun ja Peräpohjolan käsittäneen Oulun läänin työväenkaarteissa oli punaisten oman ilmoituksen mukaan noin 14 000 jäsentä, joista suurin osa oli aseistamattomia.


text: Keski- ja Pohjois-Pohjanmaalla oli tammikuussa 1918 vielä noin 2 300 Venäjän armeijan sotilasta. Kokkolassa, jonne olivat vetäytyneet myös Himangan, Lohtajan, Kannuksen ja Kruunupyyn venäläiset, oli noin 700, Pietarsaaressa noin 200, ja Uudessakaarlepyyssä noin 80 sotilasta. Oulussa venäläisiä oli tammikuun lopussa noin 1 000, Raahessa 230, ja Oulun eteläpuolella Limingassa noin 50. Joukot oli sijoitettu Pohjanmaalle ensimmäisen maailmansodan aikana saksalaisten maihinnousun varalta ja ne toimivat myös rannikolla merivartiotehtävissä. Muualla maassa nähtyjä häiriöitä ei juurikaan esiintynyt, sillä esimerkiksi Oulussa heidän kerrottiin käyttäytyneen rauhallisesti ja myös vallankumoukselliset sotilaat pysyttelivät maltillisina.


text: Keski-Pohjanmaalla venäläisten aseistariisunta alkoi Uudessakaarlepyyssä ja Pietarsaaressa aamuvarhaisella 28. tammikuuta. Uudenkaarlepyyn venäläiset antautuivat ilman vastarintaa, mutta Pietarsaaressa syntyi lyhyt tulitaistelu, joka ei kuitenkaan vaatinut uhreja. Tästä huolimatta suojeluskuntalaiset surmasivat Pietarsaaren kasarmin valtauksen yhteydessä 15 venäläistä. Valkoiset valtasivat myös Pietarsaaren työväentalon, jolloin yksi suojeluskuntalainen kuoli vartiomiehen ampumaan luotiin. Seuraavien päivien aikana kaupungissa vangittiin lukuisia punakaartilaisia ja työväenjärjestöjen jäseniä.


text: 29. tammikuuta valkoiset jatkoivat Kokkolaan, jossa venäläiset aluksi torjuivat hyökkäyksen ja ajoivat suojeluskuntalaiset pakosalle. Seuraavana päivänä käytyjen neuvottelujen jälkeen he kuitenkin antautuivat, kun valkoisille oli saapumassa lisäjoukkoja Vaasasta. Kokkolan valtauksen yhteydessä kaatui neljä suojeluskuntalaista ja neljä venäläistä. Vaikka punaiset eivät Kokkolassakaan osallistuneet sotatoimiin, vangittiin satoja punaisiksi luokiteltuja työväenjärjestöjen jäseniä, jotka sijoitettiin kaupunkiin perustetulle vankileirille.


text: Limingan 50 sotilaan vahvuinen varuskunta vallattiin jo 29. tammikuuta, kun valkoiset pelkäsivät venäläisten antavan aseita paikkakunnalla toimineelle työväen järjestyskaartille. Suojeluskuntalaiset harhauttivat venäläiset ilmoittaen saartaneensa heidät 500 aseistetun miehen voimin, vaikka todellisuudessa paikalla oli vain 150 suurimmaksi osaksi aseistamatonta suojeluskuntalaista. Valkoiset saivat varuskunnasta noin 150 kivääriä, joita käytettiin seuraavana päivänä Ouluun tehdyssä hyökkäyksessä. Antautuneet venäläiset puolestaan kuljetettiin itärajalle, josta he pääsivät palaamaan kotiinsa. Satojen miesten vahvuinen työväen järjestyskaarti suunnitteli 30. tammikuuta vastatoimia suojeluskunnan menettelyn johdosta, mutta suostui lopulta heidän ehdottamaansa rauhansopimukseen. Paikkakunnalla oli tuolloin vain kourallinen suojeluskuntalaisia, kun suurin osa oli lähtenyt valtaamaan Oulua. Seuraavana päivänä Liminkaan saapui junalla Oulun punakaartin osasto, joka vaati venäläisiltä takavarikoituja aseita itselleen. Rauhansopimuksen tehneet liminkalaiset luovuttivat kymmenkunta huonokuntoista kivääriä ja näin paikkakunta säästyi taisteluilta. Tilanteen rahanomaisen ratkaisun katsotaan sodan jälkeen hillinneen valkoisten kostotoimia ja säästäneen useita ihmishenkiä.


text: Raahessa oli noin 230 venäläisen sotilaan varuskunta, jonka edustajat kävivät 30. tammikuuta tuloksettomiksi jääneitä neuvotteluja valkoisten kanssa. Illalla venäläiset kokoontuivat Raahen työväentalolle, jonne saapui myös 70 punakaartilaista. Suojeluskuntalaiset hyökkäsivät kaupunkiin 1. helmikuuta, jolloin punakaarti oli jo hajaantunut, eivätkä venäläisetkaan tehneet vastarintaa. Seuraavana päivänä alkaneesta Oulun taistelusta sen sijaan tuli koko sodan siihenastisista yhteenotoista verisin. Se vaati kaikkiaan 33 valkoisen, 26 punaisen ja kahdeksan siviilin hengen, mutta taistelusta suurimmaksi osaksi sivussa pysytelleitä venäläisiä kaatui vain yksi. Yhteenotto olisi mahdollisesti vältetty kokonaan, mikäli osapuolet olisivat pysyneet ennen taistelua sovitussa neuvotteluratkaisussa.


text: Oulun tilanne kärjistyi kun maaherra Matts von Nandelstadh lähetti kaikkiin läänin kuntiin kirjeen, jossa pyydettiin suojeluskuntien apua järjestyksenpitoon. 28. tammikuuta Oulun työväenneuvosto uhkasi esittää samanlaisen avunpyynnön työväen järjestyskaarteille, ellei maaherra peruisi omaansa. Työväenneuvosto yritti myös saada kaupungissa olleet venäläisjoukot puolelleen, mutta niiden komentajat eivät suostuneet yhteistyöhön. Ouluun matkalla ollut Nivalan suojeluskunta kävi samana päivänä Ylivieskan rautatieasemalla laukaustenvaihtoa paikallisen punakaartin kanssa. Yksi suojelukuntalainen ehti saamaan surmansa ennen punaisten perääntymistä. Oulun ensimmäinen yhteenotto nähtiin 30. tammikuuta, jolloin 300 suojeluskuntalaisen ja punakaartin välille syntyi lyhyt taistelu. Valkoiset vetäytyivät lääninhallituksen ja Oulun lyseon tiloihin, jonka jälkeen muu kaupunki jäi punaisten hallintaan. Rovaniemen punakaartin päällikkö Kaarlo Kurki kävi samaan aikaan Oulussa hakemassa aseita Kemin punaisille. Hän kehotti punakaartia jättämään kaupungin ja perustamaan puolustuslinjan Siikajoelle, josta oululaiset kuitenkin kieltäytyivät.


text: Kuultuaan valkoisten epäonnistumisesta Oulussa lähetti kenraali Mannerheim paikalle 650 miehen vahvuisen lisäjoukon, jota komensi kenraalimajuri Alexander Tunzelman von Adlerflug. Hän ei käynnistänyt hyökkäystä välittömästi, vaan 31. tammikuuta Oulun eteläpuolella Ruukissa käytiin osapuolten välisiä neuvotteluja. Punaisten edustajana ollut Yrjö Kallinen lupasi punakaartin antavan aseensa työväenneuvostolle, joka puolestaan luovuttaa ne hallitukselle. Lisäksi sopimukseen kuului, että Oulussa olevat venäläiset saavat poistua Suomesta aseineen. Ehdotus hyväksyttiin alustavasti, mutta 2. helmikuuta käydyt jatkoneuvottelut kariutuivat Mannerheimin vaatimukseen ehdottomasta antautumisesta. Muhoksella käytiin samana päivänä lyhyt kahakka punakaartin ja Ouluun suunnanneen Kajaanin suojeluskunnan välillä.


text: Kun työväenneuvoston edustajat palasivat Ouluun, päätti punakaarti hyökätä keskustan hallintorakennuksiin linnoitautuneita suojeluskuntalaisia vastaan. Apuna oli Torniosta saapunut parinsadan venäläisen sotilaan ja noin sadan punakaartilaisen osasto. Kello 16 alkanut hyökkäys kuitenkin pysähtyi nopeasti vastustajan kiväärituleen. Seuraavana aamuna noin 1 500 valkoisen joukko piiritti kaupungin kolmelta eri suunnalta. Mannerheim oli kyllästynyt Adlerflugin empimiseen ja lähetti hänen tilalleen ratsumestari Hannes Ignatiuksen, jonka johtama hyökkäys käynnistyi 3. helmikuuta kello 9. Valkoiset miehittivät kaupungin jo aamupäivän aikana vastustajan sitkeästä vastarinnasta huolimatta. Taistelut jatkuivat pisimpään Oulun työväentalolla, jota puolustaneet punaiset antautuivat lopulta puoli neljältä iltapäivällä. Oulun valtaus päättyi, kun Raatinsaaren 1 100 miehen vahvuinen venäläinen varuskunta luovutti aseensa neuvottelujen jälkeen kello 22.30.


text: Vangiksi jäi 700–800 punaista, jotka sijoitettiin aluksi eri puolille kaupunkia muun muassa lääninvankilan ja lyseon tiloihin. Lisäksi vangittiin 55 vastarintaa tehnyttä venäläistä matruusia ja 20 valkoisen armeijan asepalveluksesta kieltäytynyttä suomalaista. Muut venäläiset pidettiin internoituna kasarmilleen, josta vangittiin myös heidän seurastaan tavattuja suomalaisia naisia. Taistelun aikana teloitettiin ainakin yksi punainen, mutta mahdollisesti heitä oli jopa 10. Menetettyään Oulun punaiset vetäytyivät myös Iissä hallussaan pitämältä Kuivaniemen rautatieasemalta, jonka jälkeen Pohjois-Pohjanmaan sotatoimet olivat ohitse. Valkoiset jatkoivat vielä Kemin kautta Tornioon, joka vallattiin 6. helmikuuta.


text: Valkoiset järjestivät valtaamillaan paikkakunnilla näyttävät voitonparaatit. Kokkolassa se pidettiin jo valtausta seuranneena iltana, ja Oulussa 4. helmikuuta. Kun Keski- ja Pohjois-Pohjanmaan olivat valkoisten hallussa alettiin maakunnissa kokoamaan Etelä-Suomen rintamille lähetetäviä joukkoja. Vaasan senaatin 18. helmikuuta antaman asevelvollisuusjulistuksen jälkeen Keski-Pohjanmaan miehistä muodostettiin muun muassa länsiarmeijaan kuulunut Keski-Pohjanmaan reservipataljoona. Pohjois-Pohjanmaan asevelvollisista muodostettiin itäarmeijan 1. jääkäriprikaatin 1. jääkärirykmentti sekä länsiarmeijan 4. Pohjois-Pohjanmaan rykmentti.


text: Valkoisen armeijan tärkeimmäksi keskukseksi alueella tuli Pietarsaari. Helmikuun alussa alkoi Pietarsaaren tykistökoulun toiminta, ja 28. helmikuuta kaupunkiin saapui vielä tykistöjääkäreitä, jotka perustivat oman jääkäritykistörykmentin. Kun Pietarsaaressa entuudestaan oli suojeluskunnan piiriesikunta, toimi kaupungissa nyt samanaikaisesti kolme sotilasyksikköä. Ne toimivat kaikki oman johtonsa alaisuudessa ja kävivät myös keskinäistä valtataistelua. Saksassa koulutuksensa saaneet jääkärit suhtautuivat nihkeästi valkoisessa armeijassa palvelleisiin entisiin Venäjän armeijan upseereihin. Pietarsaaren suomenkielinen työväestö puolestaan halveksui avoimesti jääkäreitä, jotka Vaasassa ja muualla Pohjanmaalla olivat tottuneet sankarin vastaanottoon. Jääkärit joutuivat erityisesti naisten ja pikkupoikien herjaamiksi, mutta myös työmiesten kanssa esiintyi sanaharkkaa ja jopa nujakoita. Näiden erimielisyyksieen katsotaan osaltaan johtaneen maaliskuussa tapahtuneeseen kuuden työläisen teloitukseen. Kokkolassa ja Oulussa tilanne sen sijaan säilyi rauhallisena, kun punakaartilaiset ja työväenjärjestöjen jäsenet oli vangittu.


text: Maaliskuun alussa Ouluun saapui 340 ruotsalaista vapaaehtoista, joista muodostettiin valkoiseen armeijaan liitynyt ruotsalainen prikaati. Vapaaehtoiset harjoittelivat Oulussa kolmen ja puolen viikon ajan, kunnes heidät 26. maaliskuuta lähetettiin Tampereen taisteluun. Sodan päättymiseen jälkeen 7. kesäkuuta Ouluun saapui noin 1 000 miehen saksalainen tiedustelu- ja suhdetoimintaosasto "Nord-Detachement". Sen tehtävänä oli vierailla eri paikkakunnilla sekä selvittää, minkälaista varustusta joukot tarvitsevat toimiessaan kaukana pohjoisessa. Oulun kauppatorilla järjestettiin suuri sotilasparaati, jonka jälkeen saksalaiset aloittivat marssin kohti Nurmesta.


text: Keski- ja Pohjois-Pohjanmaalla toimi vankileirejä ainakin Oulussa, Uudessakaarlepyyssä, Raahessa, Kokkolassa, Pietarsaaressa, Kruunupyyssä, Haapavedellä ja Kannuksessa. Suurin oli venäläisiä varten perustettu Uudenkaarlepyyn vankileiri, jossa oli lähes 2 000 vankia. Muita isoja vankileirejä olivat Oulun, Raahen ja Kokkolan vankileirit, joilla oli 800–1 100 vankia.


text: Uuteenkaarlepyyhyn oli alun perin tarkoitus siirtää kaikki Pohjanmaalla vangitut noin 5 000 venäläistä, mutta kaupungin johto suostui asukkaiden painostuksesta ottamaan vastaan vain 2 000. Pahamaineisen Uudenkaarlepyyn vankileirin johtajana toimi majuri Robert von Kraemer, jota pidetään raaimpana ja julmimpana kaikista sisällissodan vankileirien johtajista. Jopa paikallisten asukkaiden mielestä venäläisten kohtelu oli huonoa. Maaliskuussa vangit uhkasivat nälkälakolla, mutta se kukistettiin teloittamalla 16 johtajina pidettyä sotilasta. Toinen joukkoteloitus tapahtui toukokuun puolivälissä, kun juopuneet esikuntaupseerit ampuivat 14 vankia Uudenkaarlepyyn hautausmaalla. Lisäksi vuonna 1970 löydettiin joukkohauta, jossa oli noin kymmenen ihmisen jäännökset. Uudessakaarlepyyssä kuoli ainakin 146 vankia, joista arvellaan teloitetun noin 40.


text: Raahen vankileirillä oli vajaat 800 punaista, joita Pohjanmaan lisäksi tuotiin ainakin Tampereelta. Olosuhteet olivat erittäin huonot, minkä vuoksi kuolleisuus nousi suureksi. Menehtyneitä oli arvioiden mukaan yli 160, joista lähes kaikki kuolivat nälkään tai kulkutauteihin. Oulun vankileirille tuotiin kaupungin valtauksen yhteydessä saatujen vankien lisäksi punaisia myös kauempaa. Maaliskuun lopussa leirillä oli lähes 1 000 punaista sekä yli 100 aseistakieltäytyjää, jotka eivät suostuneet liittymään valkoiseen armeijaan. Venäläiset siirrettiin samaan aikaan Uudenkaarlepyyn ja Vaasan vankileireille, jonka jälkeen eri puolilla kaupunkia olleet punaiset koottiin Raatin kasarmeille. 33 punaisten puolella taistelutta venäläistä sai kuolemantuomion, mutta heistä teloitettiin ainoastaan kuusi. Vankien kuolleisuus jäi Oulun vankileirillä paljon Uuttakaarlepyytä ja Raahea pienemmäksi. Heikosta ruokahuollosta huolimatta Oulussa kuoli vain noin 50 vankia. Kokkolan vankileirillä oli enimmillään yli 1 000 vankia, joita oli tuotu myös muualta Suomesta. Kokkolassa kuoli ainakin 53 vankia, joista 47 teloitettiin. Pietarsaaren vankileiri toimi Alholmassa, josta noin 160 venäläistä siirrettiin Uudenkaarlepyyn vankileirille ja tilalle tuotiin 30 Kokkolassa vangittua punaista. Liikemies Hjalmar Linder mainitsi vankileirien olosuhteita käsitelleessä "Nog med blodbad!" -kijoituksessaan, että Pietarsaarenssa olisi toukokuun aikana kuollut nälkään ja tauteihin lähes 50 vankia. Väite ei kuitenkaan pidä paikkaansa, vaan hän sekoitti leirin ilmeisesti Raahen tai Uudenkaarlepyyn vankileiriin.


text: Kannuksen vankileiri toimi rautatieaseman veturitalleilla, jonne koottiin suojeluskuntien lähettämien partioiden kiinnisaamia aseistakieltäytyjiä. Haapajärvellä toimineeseen vankileiriin koottiin paikallisia työväenjärjestöjen jäseniä, joiden joukossa oli myös ainakin 30 naista. Heitä säilytettiin paikallisen nahkurinverstaan tuvassa, kun taas miehet oli sijoitettu Martinmäen työväentalolle. Vankien lukumäärästä ei ole tietoa, koska vankiluettelot eivät ole säilyneet. Kruunupyyn vankileiri toimi Åsenin kylässä noin neljä kilometriä kirkonkylästä Kokkolaan päin. Paikalla teloitettiin myös Kokkolasta tuotuja vankeja.


text: Venäläisten lisäksi Keski- ja Pohjois-Pohjanmaalla ammuttiin myös kymmeniä punaisia tai sellaiseksi epäiltyjä. Tunnetuin tapaus on Pietarsaaressa 2. maaliskuuta tapahtunut kuuden työläisen ja heitä puolustaneen valkoisen lakimiehen Johannes Jääskeläisen teloitus. Heidät ammuttiin kaupungin keskustassa Strengbergin tupakkatehtaan seinää vasten humalaisten tykistöjääkärien pitämän laittoman pikaoikeudenkäynnin päätteeksi. Tutkija Lars Westerlundin mukaan kyseessä oli kenraali Mannerheimia vastaan suunnattu protesti, jolla jääkärit yrittivät heikentää hänen asemaansa. Uhrien joukossa oli muun muassa entinen kansanedustaja Kalle Suosalo.


text: Kokkolan eteläpuolella sijaitsevassa Norrmossenissa teloitettiin 29. huhtikuuta Kokkolan suojeluskunnan päällikön Astley Rodénin johdolla 47 punavankia, jotka haudattiin paikalle kaivettuun joukkohautaan. Vainajat siirrettiin kirkkomaalle vuonna 1967, jolloin eräiden tietojen mukaan löydettiin jopa 56 ihmisen jäännökset. Heistä 23 oli kotoisin Kokkolasta tai Kokkolan maalaiskunnasta, ja loput lähinnä Ähtärista ja Ylivieskasta. Kokkolasta vietiin vankeja teloitettavaksi myös Nurmon Paukanevalle ja Pedersören Pännäisiin. Maaliskuussa suojeluskuntalaiset ampuivat Kalajoella kutsuntoja pakoilleen miehen, ja vielä toukokuussa Haapajärvellä teloitettiin yksi aseistakieltäytyjä sotatuomion perusteella. Yksittäisiä teloituksia tehtiin myös ainakin Alavetelissä, Kannuksessa, Paavolassa, Rantsilassa ja Ylivieskassa.


text: Tehtaanomistaja Juha Piiraisen murha joulukuussa 1917 jäi ainoaksi punaisten veriteoksi koko Pohjanmaalla vuosien 1917–1918 aikana.


title: Doctor Foster

text: Doctor Foster on brittiläinen psykologinen draamasarja, joka alkoi BBC One -kanavalla 9. syyskuuta 2015. Sarjan pääosassa on Tohtori Gemma Foster (Suranne Jones), joka epäilee hänen miehellään olevan suhde toiseen naiseen. Gemma päättää selvittää totuuden, minkä seurauksena hän ajautuu pakkomielteen pimeälle polulle. Hänen elämänsä suistuu täysin raiteiltaan, ja alkaa kaikkia järisyttävä vyyhti.


title: Doctor Foster

text: Sarjan on luonut ja käsikirjoittanut Mike Bartlett. Ensimmäisen tuotantokauden ohjasi Tom Vaughan ja toisen tuotantokauden Jeremy Lovering. Pääosan esittäjä Suranne Jones voitti kehutusta roolityöstään parhaan naisnäyttelijän BAFTA-palkinnon.


title: Doctor Foster

text: Syksyllä 2015 esitetty esimmäinen tuotantokausi sai loistavan vastaanoton niin katsojilta kuin kriitikoiltakin, ja sarjaa kutsuttiinkin "vuoden 2015 TV-tapaukseksi". Toinen tuotantokausi alkoi BBC Onella 5. syyskuuta 2017. Molemmat kaudet keräsivät myös erittäin hyvät katsojaluvut, ja 10 miljoonan katsojan raja ylittyi useaan otteeseen. Suomessa Yle TV1 esitti sarjan molemmat tuotantokaudet putkeen 28. helmikuuta 2018 alkaen.


title: Doctor Foster

text: Ensimmäinen kausi


title: Doctor Foster

text: Toinen kausi


title: Suranne Jones

text: Suranne Jones (s. Sarah Anne Jones, 27. elokuuta 1978) on englantilainen näyttelijä ja tuottaja, joka tunnetaan pääasiassa televisiorooleistaan. Hän tuli tunnetuksi vuosina 2000–2004 Kate McDonaldin roolista saippuasarjassa "Coronation Street". Coronation Streetin jälkeen Jones näytteli muun muassa televisiosarjoissa "Vincent" (2005–2006), "Strictly Confidential" (2006) sekä "Harley Street" (2008). Hän keräsi kehuja roolistaan murhaaja Ruth Slaterina minisarjasta "Unforgiven" (2009).


title: Suranne Jones

text: Jones näytteli vuosina 2011–2016 toista pääroolia, rikosylikonstaapeli Rachel Baileyta poliisisarjassa "Scott & Bailey". Hän toimi sarjassa myös tuottajana.


title: Suranne Jones

text: Kenties merkittävimmän roolityönsä Jones teki psykologisessa draamasarjassa "Doctor Foster" (2015–2017), jossa hän näytteli menestyvää Tohtori Gemma Fosteria, joka ajautuu pakkomielteen synkälle polulle alettuaan epäillä aviomiestään pettämisestä. Jones voitti sarjasta parhaan naisnäyttelijän BAFTA-palkinnon vuonna 2016.


title: Elämää suurempaa

text: Elämää suurempaa on Matti Kinnusen ohjaama ja käsikirjoittama kuusiosainen suomalainen draamasarja, jonka pääosissa näyttelevät Jussi Nikkilä, Misa Lommi, Matti Mäntylä, Mikko Virtanen sekä Vilma Melasniemi. Sarja esitettiin Yle TV1:llä marras–joulukuussa 2012.


title: Elämää suurempaa

text: Sarja kertoo pankkialalla työskentelevästä Anssista (es. Jussi Nikkilä), joka joutuu syrjäytetyksi työpaikallaan. Islantilaispankin kaatumisen myötä hän onnistuu sijoittajan turvin voittamaan suuren summan rahaa, mutta pankkikriisin myötä hänen perheensä asiat vaarantuvat.


title: Aureliano Bolognesi

text: Aureliano Bolognesi (15. marraskuuta 1930 Sestri Ponente – 30. maaliskuuta 2018) oli italialainen nyrkkeilijä ja olympiamitalisti.


title: Aureliano Bolognesi

text: Bolognesi voitti sarjan 60 kg olympiakultaa Helsingissä 1952. Hän voitti välierässään isäntämaan Erkki Pakkasen ja loppuottelussa Puolan Aleksy Antkiewiczin. Bolognesi kuoli 87-vuotiaana 30. maaliskuuta 2018.


title: Vanessa Morgan

text: Vanessa Morgan (s. 23. maaliskuuta 1992 Ottawa, Kanada) on kanadalainen näyttelijä, joka tunnetaan parhaiten Sarahin roolista sarjassa "My Babysitter's a vampire". Hänet myös tunnetaan Toni Topazin roolista sarjassa Riverdale.


title: Sandra Mason

text: Sandra Prunella Mason (s. 17. tammikuuta 1949 Saint Philip, Barbados) on barbadoslainen asianajaja, joka aloitti tammikuussa 2018 Barbadoksen kenraalikuvernöörinä. Hän ehti toimia sitä ennen muun muassa Itä-Karibian korkeimman oikeuden tuomarina ja Kansainyhteisön sihteeristön välitystuomioistuimen presidenttinä.


title: Sandra Mason

text: Sandra Mason syntyi vuonna 1949 ja kävi peruskoulunsa Barbadoksella. Korkeakouluopintonsa hän suoritti Länsi-Intian yliopiston Cave Hillin kampuksella Barbadoksella ja Hugh Wooding Law Schoolissa Trinidadilla ja Tobagolla. Hän sai oikeustieteen kandidaatin tutkinnon vuonna 1973 ja oikeuden opettaa oikeustiedettä 1975.


title: Sandra Mason

text: Mason aloitti työuransa opettajana Prinsessa Margaretin koulussa. Sen jälkeen hän työskenteli Barclays-pankissa useissa eri tehtävissä, ensin Barbadoksella ja sitten Jamaikassa ja uudestaan Barbadoksella. Mason aloitti vuonna 1978 nuoriso- ja perheoikeuden maistaattina ja samaan aikaan opasti opinnoissa Länsi-Intian yliopistolla.


title: Sandra Mason

text: Mason toimi vuosina 1993–1994 Barbadoksen Venezualan, Chilen, Kolumbian ja Brasilian -suurlähettiläänä. Barbadoksella hän toimi tämän jälkeen päämaistraattina ja korkeimman oikeuden reistraattorina.


title: Sandra Mason

text: Mason reistraattorina vuoteen 2005. Hänet nimitettiin sinä vuonna Itä-Karibian korkeimman oikeuden tuomariksi. Hän toimi tehtävässä vuoteen 2008, jolloin hänestä tuli Barbaroksen korkeimman oikeuden vetoomustuomioistuimen ensimmäinen naistuomari. Kansainyhteisön sihteeristön välitystuomioistuimen ensimmäinen barbadoslainen jäsen hänestä tuli vuoden 2014 alussa. Hänet valittiin 2017 tuomioistuimen ensimmäiseksi naispresidentiksi.


title: Sandra Mason

text: Vuoden 2017 lopulla Mason nimettin Barbaroksen kenraalikuvernööriksi. Hän oli toiminut jo vuonna 2012 virkaatekeevänä kenraalikuvernöörinä, kun tehtävää oltiin siirtämässä Elliott Belgravelle, mutta vuoden 2018 alussa hän aloitti virallisesti Barbadoksen kahdeksantena kenraalikuvernöörinä ja toisena naisena virassa. Perinteen mukaan kuningatar Elisabet II löi samalla Masonin Pyhän Mikaelin ja Pyhän Yrjön ritarikunnan suurristin ritariksi.


title: Rae Armantrout

text: Rae Armantrout (s. 1947) on yhdysvaltalainen runoilija. Hän on Yhdysvaltojen länsirannikolla 1970-luvulla syntyneen kielirunouden koulukunnan eli language-ryhmän perustajia. Hän on Kalifornian yliopiston (San Diego) runouden ja poetiikan professori.


title: Rae Armantrout

text: Armantroutin suomentajan Aki Salmelan mukaan Armantrout ei ole puhdasverinen language-ryhmäläinen, vaan hänen runoillaan "tuntuu kuitenkin olevan selkeä puhuja, joka samaistuu runoilijaksi itsekseen". Armantroutin läpimurtokokoelma oli "Versed", josta hän on saanut kaksi palkintoa. Harri Nordellin mukaan runot ovat askeettisia ja monimielisiä, ja niille on ominaista fragmentaarisuus. Armantroutin – ja koulukunnan yleensäkin – runoissa on sitaatteja alkuperää kertomatta, esimerkiksi "Laulaos, runotar,/ kuka mitäkin on / tässä tulvassa // Uneksimisen vuo / kantaa kieltä mukanaan", jonka aloitta säe "Iliaasta".


title: Rae Armantrout

text: Armantrout vieraili 2015 Helsingissä Runokuu-festivaalilla.


title: Aminata Touré

text: Aminata Touré (s. 12. lokakuuta 1962 Dakar, Senegal) on senegalilainen poliitikko, joka toimi maan pääministerinä 2013–2014. Sitä ennen hän oli ollut oikeusministerinä 2012–2013 ja työskennellyt YK:n väestörahasto UNFPA:n sukupuoli-, ihmisoikeus ja kulttuurijaoston johtajana.


title: Aminata Touré

text: Touré syntyi Dakarissa vuonna 1962. Hänen isänsä oli lääkäri ja äitinsä kätilö. Hän aloitti koulunsa Tambacoundassa. Lukioaikana hän opiskeli Kaolackissa ja Dakarissa. Touré muutti korkeakouluopintoja varten Ranskaan. Taloustieteen maisteriksi hän valmistui Bourgognen yliopistosta. Hän suoritti ranskalaisen DESS-jatkokoulutustutkinnon Aix-Marseillen yliopistossa, ja väitöskirjansa hän kirjoitti pariisilaisessa International School of Management -koulussa.


title: Aminata Touré

text: Touré oli jo peruskouluikäisenä aktiivinen poliittisesti. Ranskassa hän liikkui akateemisissa vasemmistopiireissä ja liittyi senegalilaiseen kommunistiseen työväenliittoon.


title: Aminata Touré

text: Touré aloitti vuonna 1988 työuransa Dakarin liikennelaitoksessa, jossa hän johti yrityksen markkinoinnin ja viestinnän osastoa. Poliittisen työnsä hän aloitti vuoden 1993 presidentinvaaleissa Landing Savanén kampanjapäällikkönä.


title: Aminata Touré

text: Tourén ura Yhdistyneissä kansakunnissa alkoi vuonna 1995, jolloin hän sai paikan väestörahasto UNFPA:ssa. Hän toimi ensin Burkina Fason perhe- ja yhteiskuntasuunnitteluministerin neuvonantajana ja UNFPA:n Afrikan ranskaa puhuvien maiden alueellisena neuvonantajana. Touré johti vuosina 2003–2010 UNFPA:n sukupuoli-, ihmisoikeus ja kulttuurijaostoa.


title: Aminata Touré

text: Touré palasi vuonna 2010 Senegaliin, kun hän rupesi Macky Sallin kampanjapäälliköksi presidentinvaaleja varten. Touré toimi huhtikuussa 2012 syyskuulle 2013 Senegalin oikeusministerinä. Hän sai tuolloin mainetta tiukasta otteestaan korruptiota vastaan. Hänen kautenaan monia entisiä ministeritä ja yritysjohtajia vangittiin korruption takia. Hän sai aikaan myös Tšadin entisen diktaattorin Hissène Habrén pidätyksen. Habré oli asunut pakolaisena Dakarissa vuodesta 1990. Touré myös varmisti, että Habrén oikeudenkäynti venyi vuosien mittaiseksi. Touré sai lehdistöltä tiukan linjansa ansiosta lempinimen ”rautarouva”. Oikeusministerinä hän teki myös läheistä yhteistyötä UN Womenin Senegalin paikallisjärjestön kanssa ja pyrki edistämään sukupuolten välistä tasa-arvoa.


title: Aminata Touré

text: Touré nousi syyskuussa 2013 oikeusministeristä Senegalin pääministeriksi. Hän oli toinen nainen tehtävässä. Ensimmäisenä virkaa oli hoitanut Mame Madior Boye vuosina 2001–2002. Touréa kritisoitiin heti ministerivalinnoistaan, sillä hän valitsi uudeksi oikeusministereksi Sidiki Kaban, joka kannattaa homoseksuaalisuuden laillistamista. Touré ei ehtinyt olla virassa vuottakaan, kun presidentti Macky Sall hajotti hallituksen heinäkuussa 2014. Tourén erottamisen syynä olivat paikallisvaalit, joissa heidän Alliance pour la république -puolueensa pärjäsi huonosti. Sall valitsi seuraavana vuonna Tourén erityisavustajakseen.


title: Kosovon hyökkäys (1915)

text: Kosovon hyökkäys oli 10. marraskuuta ja 4. joulukuuta 1915 käyty taistelu. Serbian häviö taistelussa johti Serbian perääntymiseen Albanian läpi.


title: Kosovon hyökkäys (1915)

text: Taistelu alkoi Bulgarian ensimmäisen armeijan hyökkäyksellä ja loppui Serbian täydelliseen häviöön. Ensimmäinen armeija teki päähyökkäyksensä Ňis-Pristinaan. Serbian armeija piti Prokupljea hallussa kahden päivän ajan.


title: Kosovon hyökkäys (1915)

text: Alakynnessä oleva Serbian armeija perääntyi. Serbit tekivät myöhemmin epätoivoisen vastahyökkäyksen Vranjeen ja Kumanovoon liittyäkseen ranskalaisiin joukkoihin, mutta epäonnistuivat. Bulgarian ensimmäinen armeija sai helposti vallattua Pristinan 24 marraskuuta. Sen jälkeen kaikki Bulgarian joukot etenivät saaden apua pohjoisesta Saksan yhdenneltätoista armeijalta ja Itävalta-Unkarin kolmannelta armeijalta. Taistelu loppui 4. joulukuuta, kun Debar valloitettiin. Serbit menettivät 30 000 miestä, 199 tykkiä, 150 autoa ja valtavia määriä muita varusteita. Serbian armeija vetäytyi Albaniaan, josta se siirrettiin Kreikkaan Korfun saarelle.


title: Lommila

text: Lommila () on kylä Espoossa, Muuralan ja Bembölen välissä, lähellä Turunväylän ja Kehä III:n risteystä. Lommilan pinta-ala on noin 1,3 neliökilometriä. Lommilan yhteydet ovat hyvät Espoon keskukseen, Leppävaaraan ja Pohjois-Espooseen. Lommilan palveluihin kuuluu huonekalu-, varaosa- ja autokauppoja, automaattiasemia sekä pikaruokaravintola McDonald's, mutta asukkaita siellä on hyvin vähän. Lommilassa on Suomen vanhin Ikea, joka avattiin 1996.


title: Salme Jaakkola

text: Salme Jaakkola (myöh. Purjo, 14. huhtikuuta 1936 – 3. helmikuuta 1987 Helsinki) oli suomalainen pikajuoksija. Hän edusti urallaan Porin Tarmoa.


title: Salme Jaakkola

text: Jaakkola voitti 100 metrillä Naisten yleisurheilun Suomen-mestaruuskilpailuissa kultaa vuonna 1954 Tampereella ajalla 12,8 s ja hopeaa vuonna 1955 Mäntsälässä ajalla 13,0 s. Viestijuoksun Suomen-mestaruuskilpailuissa hän voitti kultaa 4 × 100 metrillä vuonna 1955. Jaakkola osallistui kahteen maaotteluun vuosina 1954 ja 1955. Hänen ennätyksensä 100 metrillä on vuonna 1955 juostu 12,6 s, joka oli samalla vuoden Suomen kärkiaika.


title: Sankarani (kunta)

text: Sankarani on maalaiskunta Sikasson alueen Yanfolilan piirissä Malissa. Sen keskuskylä Bambala sijaitsee Sélinguéjärven rannalla 30 kilometriä Yanfolilasta linnuntietä luoteeseen. Kunnassa on 7 600 ja keskuskylässä 800 asukasta (vuonna 2009, väestönlaskenta).


title: Sankarani (kunta)

text: Sankaranin kunta rajoittuu pohjoisessa Yanfolilan piirin Tagandougoun, idässä Séré Moussa Ani Samou De Siékorolén ja lännessä Koulikoron alueen Kangaban piirin Nougan kuntiin sekä etelässä Guineaan. Maisemaa leimaavat mäet, laaksot ja tasangot. Kunnan itäpuolella on Sankaranijoen muodostama Sélinguén tekojärvi ja länsirajalla Nigerin sivujoki Fié. Seutu kuuluu Sudanin ilmastovyöhykkeeseen. Vuotuinen sademäärä on 1000–1200 millimetriä.


title: Sankarani (kunta)

text: Kuntaan kuuluu seitsemän kylää. Asukkaat ovat etupäässä fulbeja. Lisäksi on mandinkoja, bozoja, somonoja ja bambaroita.


title: Sankarani (kunta)

text: Paikallisia elinkeinoja ovat maanviljely, karjanhoito, kalastus, metsien hyödyntäminen, kaupankäynti, käsityöammatit ja kullankaivuu. Tärkeimmät viljelykasvit ovat maissi, riisi, durra ja hirssi. Myytäväksi kasvatetaan puuvillaa, banaaneja, appelsiineja ja bataattia..


title: Pinaatit

text: Pinaatit eli tähkäpinaatit ("Spinacia") on revonhäntäkasvien (Amaranthaceae) heimoon kuuluva kasvisuku. Sukuun luetaan nykyisin kuuluvaksi vain kaksi lajia. Näiden lajien lisäksi sukuun on kuvattu noin kymmenkunta muutakin lajia, mutta niistä osa on sittemmin siirretty maltsojen ("Atriplex") sukuun kuuluviksi, osa on todettu samaksi lajiksi jonkin jo aiemmin kuvatun lajin kanssa ja osan taksonominen asema on toistaiseksi epäselvä.


title: Pinaatit

text: Pinaatit ovat yksivuotisia ja kaljuja ruohovartisia kasveja. Varsi on kasvutavaltaan pysty ja lehdet ovat vaaleanvihreitä, tasaisia, pehmeitä, suurin piirtein kolmiomaisia ja keihästyvisiä. Kukat ovat yksineuvoisia ja niissä on kahdesta neljään verholehteä. Hedekukat ovat tähkää muistuttvina rykelminä ja emikukat ovat ryhminä lehtihangoissa. Emikukissa on neljä tai viisi pitkää luottia. Hedelmä on pähkylä.


title: Pinaatit

text: Pinaattien suvun tunnetuin laji lienee ravintokasvinakin kasvatettava pinaatti ("Spinacia oleracea"). Lamopinaatti eli uudenseelanninpinaatti ("Tetragonia tetragonioides") ei kuulu pinaattien ("Spinacia") sukuun, vaan lamopinaattien ("Tetragonia") sukuun, joka kuuluu myös eri kasviheimoon kuin pinaattien suku.


title: Bismarck-luokka (taistelulaiva)

text: Birmarck-luokka oli Saksan laivaston kahden hieman ennen toista maailmansotaa valmistetun taistelulaivan muodostama alusluokka. Luokan alukset olivat Saksan laivaston suurimpia toisessa maailmansodassa palvelleita aluksia.


title: Bismarck-luokka (taistelulaiva)

text: Luokan suunnittelu alkoi jo vuonna 1930, jolloin Versailles’n rauhansopimus esti Saksaa uudelleenrakentamasta laivastoaan. Samoihin aikoihin Washingtonin laivastosopimus kielsi sopijaosapuoliaan Yhdysvaltoja, Yhdistynyttä kuningaskuntaa, Ranskaa, Italiaa ja Japania rakentamasta yli 35 000 tonnin taistelulaivoja. Adolf Hitlerin tultua valtaan Saksa irtisanoutui kaikista laivastoa rajoittavista sopimuksista. Maa kunnioitti kuitenkin näennäisesti Washingtonin sopimusta, vaikka sen alusten uppoumat ylittivät sopimuksen asettamat rajat.


title: Bismarck-luokka (taistelulaiva)

text: Ensimmäisen maailmansodan jälkeen tehty rauhansopimus kielsi Saksalta yli 10 000 tonnin sotalaivat. Sen vuoksi laivaston kehitys lähes pysähtyi, eikä Saksassa kiinnitetty suurten taistelulaivojen suunnitteluun paljoakaan huomiota yli vuosikymmeneen. Kun Reichsmarine (myöhemmin Kriegsmarine) alkoi suunnitella uusia taistelualuksia vuonna 1932, laivaston suunnittelijoiden uusi sukupolvi joutui aloittamaan suurten sotalaivojen kehittelyn lähes tyhjästä. Tämän seurauksena Kriegsmarinen uusiin laivoihin jouduttiin lainaamaan ensimmäisen maailmansodan aikaisen, omana aikanaan edistyksellisen Bayern-luokan taistelulaivojen piirteitä. Esimerkiksi alusten kolme potkuria sekä ammusmakasiinien ja panssaroinnin suunnittelu muistuttavat edeltäjiään. Alusten suunnittelussa kuitenkin käytettiin hyväksi ensimmäisen maailmansodan jälkeen tapahtunut voimanlähteiden, panssaroinnin, tulenjohdon ja ilmatorjunta-aseistuksen kehitys. Suunnittelu oli suhteellisen perinteinen verrattuna moniin uusiin alustyyppeihin ja kärsi eräistä merkittävistä suunnitteluvirheistä. Näistä esimerkkejä olivat muun muassa tulenjohdon sijoittaminen panssaroidun kannen yläpuolelle. Panssarointi keskitettiin muiden osien kustannuksella moottoreiden, tykkitorneien ja ammusvarastojen suojaksi, minkä seurauksena aluksen tärkeät osat, kuten komentosilta ja ohjaus olvat alttiimpia lamaantumaan taistelutilanteessa.


title: Bismarck-luokka (taistelulaiva)

text: Alusten pituus oli 251 ja leveys 36 metriä. Ne oli jaettu laipioilla 22 vesitiiviseen osastoon, jotka voitiin tarvittaessa sulkea. Normaali paino oli 41 700 tonnia ja täysi paino noin 50 900 tonnia. Noin puolet kokonaismassasta muodostui teräspanssaroinnista.


title: Bismarck-luokka (taistelulaiva)

text: Luokan pääaseistuksena oli kahdeksan 38 cm SK C/34 -tykkiä, joiden pituus oli 47 kaliiperia. Pääaseisiin oli aluksella 840–960 kranaattia. Tulenjohtoa varten kuhunkin kaksiputiseen tykkitorniin oli asennettu 10,5-metrinen stereoetäisyysmittari. Apuaseina oli kaksitoista 15 cm SKL/47 C/28 -tykkiä, joihin oli 1 800 kranaattia. Ilmatorjunta-aseistuksena oli kuusitoista 10,5 cm L65 C/33, kuusitoista 3,7 cm L83 C/30 ja kaksitoista 2 cm L65 -ilmatorjuntatykkiä. Aluksille ei asennettu valmistusvaiheessa torpedoita.


title: Bismarck-luokka (taistelulaiva)

text: Propulsiojärjestelmä koostui kahdestatoista Wagner-korkeapainekattilasta, jotka oli sijoitettu kuuteen kattilahuoneeseen. Kattiloita lämmitti kaksi Saacke-lämmitintä, ja niiden tuottama höyry ohjattiin kolmelle höyrytyrbiinille, jotka olivat kukin sijoitettu omaan tilaansa. Aluksilla oli kolme akselia, joissa kussakin oli 4,7 metrin halkaisijainen kolmilapainen potkuri. Ohjaamisen mahdollistivat kaksi tasapainoitettua peräsintä. Järjestelmä tuotti suunnitelmien mukaan 138 000 hevosvoimaa (103 MW), minkä oli tarkoitus mahdollistaa 28 solmun nopeus. Todellisuudessa järjestelmä tuotti yli 150 000 hevosvoimaa, millä saavutettiin yli 30 solmun nopeus.


title: Bismarck-luokka (taistelulaiva)

text: Miehistöön kuului yli 2 000 miestä, joiden keski-ikä oli 21 vuotta. Heidän joukossaan oli muun muassa radisteja, lääkintämiehiä, matruuseja, koodinmurtajia, kokkeja, konemiehiä, suutareita ja lämmittäjiä. Miehistöä varten oli laivalla muun muassa pesula, parturi ja räätälinverstas sekä leikkaussali ja hammaslääkäri.


title: Vaappiot

text: Vaappiot ("Traganum") on revonhäntäkasvien (Amaranthaceae) heimoon kuuluva pieni kasvisuku. Sukuun kuuluu vain muutama laji.


title: Salonkipuodit

text: Salonkipuodit eli pilaripuodit oli Tampereella nykyisen Tampereen Raatihuoneen paikalla 1800-luvulla sijainnut kaupungin ensimmäinen kunnallinen kauppahalli. Yksikerroksinen uusklassista tyyliä edustanut puurakennus jossa oli 14 puotia rakennettiin 1829–1830 ja rakennuksen suunnitteli koskiparonina tunnettu koskenperkaustöitä johtanut Carl Rosenkampff. Puodit olivat ensimmäisen kerran käytössä Pertunpäivän markkinoilla 1830.


title: Salonkipuodit

text: Aluksi myyntipuoteja vuokrattiin vain markkina-aikoina mutta jo 1860-luvulla ne olivat ympärivuotisessa käytössä. Puodeissa myytiin kaikkea elintarvikkeista vaatteisiin ja rautakauppatavaraan. Monet tamperelaiset kaupan alan liikkeet aloittivat toimintansa näissä puodeissa ja samoin monet merkittävät tamperelaiset kauppiaat aloittivat uransa täällä palvellen kaupparenkeinä tai puukhollareina. Salonkipuodit tuhoutuivat tulipalossa vuonna 1878 ja Tampereen raatihuone rakennettiin paikalle 1887–1890. Raatihuone oli aiemmin ollut saman tontin pohjoisreunassa sijainneessa yksikerroksisessa vuonna 1802 rakennetussa puutalossa. Seuraava kauppahalli Tampereelle valmistui 1901.


title: Lamopinaatit

text: Lamopinaatit ("Tetragonia") on päivikkikasvien eli jääruohokasvien (Aizoaceae) heimoon kuuluva kasvisuku. Sukuun kuuluu noin 50 lajia, joiden lisäksi 25 sukuun kuvatun lajin taksonominen asema on toistaiseksi epäselvä.


title: Lamopinaatit

text: Lamopinaattien suvun tunnetuin laji lienee ravintokasvinakin kasvatettava lamopinaatti eli uudenseelanninpinaatti ("Tetragonia tetragonioides").


title: Lamopinaatit

text: Nimestään huolimatta lamopinaatit eivät ole kovin läheistä sukua pinaateille ("Spinacia"), sillä suvut kuuluvat eri kasviheimoihin.


title: Language-ryhmä

text: Language-ryhmä eli kielirunouden koulukunta on Yhdysvalloissa syntynyt 1960-luvun lopulta ja 1970-luvun alusta lähtien vaikuttanut runouden koulukunta. Sen merkittäviä edustajia ovat Rae Armantout, Ron Silliman, Charles Bernstein, Lyn Hejinian, John Ashbery ja Bruce Andrews. Kriitikko Juha-Pekka Kilpiö laskee artikkelissaan koulukunnan ulkojäseneksi Steve McCafferyn


title: Language-ryhmä

text: Ryhmä ei ole yhtenäinen koulukunta, ja eikä sillä ole selvää ohjelmaa eikä jäsenluetteloa. Sen runouden julkaisukanavia ovat olleet pienlehdet, erityisesti Bernstein ja Andrewsin vuosina 1978–1982 toimittama L=A=N=G=U=A=G=E. Viisi koulukunnan runoilijaa, Bruce Andrews, Charles Bernstein, Ray DiPalma, Ron Silliman ja McCaffery julkaisivat yhteiskokoelman "Legend" (1980).


title: Language-ryhmä

text: Koulukunnan keskeisiä tekstejä on Sillimanin essee ”Disappearance of the Word, Appearance of the World”. Runousuuntausta määrittelevä käsite on Kilpiön mukaan kielen materiaalisuus, joka viittaa kieleen ja runokeinoihin laajasti käsitettynä, niin että siihen kuuluvat äänteelliset ominaisuudet tai sellaiset fragmentaariset tekstit, joiden katkelmia ei voi liittää tunnistettavaan kontekstiin.


title: Cécile La Grenade

text: Cécile La Grenade (s. 30. joulukuuta 1952 Laborie, Grenada) on grenadalainen yritysjohtaja ja elintarviketieteilijä, joka valittiin vuonna 2013 Grenadan kenraalikuvernööriksi. Hän on toiminut sitä ennen perheyritys De La Grenade Instustriesin toimitusjohtajana, ja hänet on valittu Grenadan vuoden 2010 liikenaiseksi.


title: Cécile La Grenade

text: Cécile La Grenade syntyi vuonna 1952 Grenadalla. Hänen vanhempansa olivat Sibyl ja Alan La Grenade. Koulun jälkeen hän työskenteli terveysministeriössä nuorempana laboratorioteknikkona ja hankki sen jälkeen lääketietellisen tekniikan sertifikaatin Länsi-Intian yliopistosairaalasta. Palattuaan Grenadalle La Grenade jatkoi uraansa terveysministeriössä.


title: Cécile La Grenade

text: La Grenade aloitti 1974 opiskelut Länsi-Intian yliopiston Saint Augustinen kampuksella Trinidadissa. Hän luki luonnontieteitä ja erikoistui kemiaan ja biokemiaan. Valmistuttuaan hän opetti couvalaisessa koulussa. La Grenada palasi Grenadalle vuonna 1979, kun hän sai apikan tuotantokemistinä True Blue Agron jalostustehtaalla. La Grenaden vastuulla oli laadunvalvonta.


title: Cécile La Grenade

text:
La Grenade muutti vuoden 1983 alussa Yhdysvaltoihin, kun hän aloitti elintarviketieteen maisteriopinnot Marylandin College Parkin yliopistossa. Hän suoritti Marylandissa maisterin tutkinnon lisäksi tohtorin tutkinnon. La Grenade työskenteli valmistuttuaan Yhdysvaltain elintarvike- ja lääkevirastossa.
La Grenade palasi vuonna 1992 Grenadalle äitinsä Sibyl La Grenadan kuoleman jälkeen. Hän otti äitinsä paikan perheyritys De La Grenade Instustriesin toimitusjohtajana. Yritys tunnetaan elintarviketuotteistaan, joita se jalostaa erityisesti muskottipähkinästä.


title: Cécile La Grenade

text: La Grenadesta tuli vuonna 2006 Karibian vientijärjestön ohjauskomiten jäsen, ja vuosina 2007–2010 hän oli yksityissektorin edustajana Itäisen Karibian valtioiden yhteistyöjärjestössä. Grenadan kauppakameri valitsi La Grenaden vuoden 2010 liikenaiseksi.


title: Cécile La Grenade

text: La Grenade valittiin vuonna 2013 Carlyle Gleanin seuraajaksi Grenadan kenraalikuvernöörinä. Hän on kuudes kenraalikuvernööri ja ensimmäinen nainen virassa.


title: Fié

text: Fié on Nigerin sivujoki Guineassa ja Malissa. Sen valuma-alueen laajuus on 4 045 neliökilometriä.


title: Fié

text: Joki saa alkunsa Mandianan lounaispuolelta, virtaa Sankaranin länsipuolella kohti pohjoista ja laskee Nigeriin ennen Kangabaa. Valuma-alueesta 76 % kuuluu Guineaan ja 24 % Maliin.


title: Fié

text: Fiéllä harjoitetaan kalastusta ja kullankaivuuta. Se on tunnettu myös malariaa ja jokisokeutta levittävistä sääskistään. Guinean-puoleinen osa kuuluu 10 152 neliökilometrin laajuiseen Sankarani-Fién Ramsar-alueeseen.


title: Matti Palo

text: Matti Palo (6. huhtikuuta 1938 Kokkola – 14. helmikuuta 2014 Jalasjärvi) oli suomalainen metsäntutkija ja professori.


title: Matti Palo

text: Palo valmistui metsänhoitajaksi ja väitteli maatalous- ja metsätieteiden tohtoriksi Helsingin yliopistossa vuonna 1969. Hän toimi metsäekonomian professorina Metsäntutkimuslaitoksessa Helsingissä. Hän oli seitsemän vuotta tutkijana ja professorina myös ulkomailla.


title: Matti Palo

text: Palo kuoli auto-onnettomuudessa Jalasjärvellä ollessaan matkalla Helsingistä Toholammille, jossa sijaitsi hänen äitinsä kotitalo.


title: Juha Huhtala

text: Juha Ville Tapani Huhtala (s. 31. maaliskuuta 1980 Kouvola) on suomalainen Vihreiden poliitikko, puoluehallituksen varajäsen (2017-)ja kaupunginvaltuutettu (2017-).


title: Juha Huhtala

text:
Huhtala suoritti ala-asteen Kaunisnurmen koulussa vuosina 1987-1993. Yläasteen hän suoritti Urheilupuiston koulussa urheiluluokalla. Huhtala valmistui puusepäksi Kouvolan seudun ammattiopistosta vuonna 1998. Varusmiespalveluksen jälkeen hän aloitti opinnot Maasotakoulussa Lappeenrannassa, josta hän valmistui tammikuussa 2002. Huhtala työskenteli Karjalan Prikaatissa vuosina 2002-2010. Työtehtävinä hänellä oli kouluttaja ja linjan johtaja. Huhtala suoritti nuoriso-
ja vapaa-ajanohjaajan tutkinnon vuonna 2011. Lisäksi hänellä on korkeakouluopintoja sosiaalityöstä, filosofiasta ja psykologiasta - ei kuitenkaan korkeakoulututkintoa, kuten hän erheellisesti Ylen Vaalikoneessa vuonna 2017 väitti.


title: Juha Huhtala

text:
Heinäkuussa vuonna 2010 Huhtala siirtyi tuöskentelemään lastensuojelualalle Saviston kotiin, jossa hän työskenteli ohjaajana ja vastaavana ohjaajana vuoteen 2016 asti. Syyskuusta 2016 alkaen Huhtala on toiminut oman ammatillisen perhekotinsa toimitusjohtajana.
Lisäksi Huhtala on toiminut urheiluhierojana ja järjestyksenvalvojana.


title: Juha Huhtala

text: Varusmiespalveluksen Huhtala suoritti saapumiserässä 2/98 Karjalan Prikaatin kansainvälisissä valmiusjoukoissa ja suoritti Reserviupseerikoulun kurssin 213 Haminassa. Vuosina 1999-2002 Huhtala suoritti jalkaväkilinjan Maasotakoulussa kranaatinheitinlinjalla. Hän työskenteli kouluttajana ja aliupseerilinjan johtajana Karjalan Prikaatissa 2002-2010.


title: Juha Huhtala

text: Huhtala on myöhemmin kertonut uranvaihtoaan sillä, ettei hänen elämänkatsomuksensa enää soveltunut puolustusvoimissa palvelemiseen. Huhtala on kertonut olevansa antimilitaristi, joka ymmärtää puolustusvoimien olemassaolon, mutta haluaa antaa oman panoksensa rauhantyön kautta.


title: Juha Huhtala

text: Huhtala kuvaa itseään markkinaliberaaliksi, jolle ympäristö ja ihmisoikeudet ovat politiikan keskeisimmät tekijät. Huhtala liittyi Vihreiden jäseneksi vuonna 2015. Hän toimi Kouvolan Vihreiden puheenjohtajana vuosina 2016-2017. Vihreiden puoluevaltuuskunnan jäsenenä Huhtala toimi vuosina 2016-2017. Vuodesta 2017 alkaen Huhtala on toiminut Vihreiden puoluehallituksen jäsenenä. Huhtala toimi Touko Aallon johtamassa kuntavaaliohjelmatyöryhmässä, jossa oli luomassa vaaliohjelmaa voitokkaille vuoden 2017 kuntavaaleille. Huhtalan puheenjohtajakaudella Kouvolan Vihreät kolminkertaisti kannatuksen, sekä valtuustopaikkojen määrän. Huhtala osallistui itse ensimmäisiin kuntavaaleihinsa vuonna 2017, jossa sai 547 ääntä. Vaalituloksen seurauksena Huhtala valittiin Kouvolan kaupunginvaltuuston kolmanneksi varapuheenjohtajaksi. Huhtala on vuodesta 2017 lukien toiminut Kaakkois-Suomen ammattikorkeakoulun hallituksessa. Ennen kuntavaaleja Huhtala oli Kouvolan kouluissa pidettyjen nuorisovaalien ylivoimainen ääniharava. Kouvolan kaupunginvaltuuston ja kaupunginhallituksen puheenjohtajat ovat arvostelleet Huhtalaa poliittisten irtopisteiden napsimisesta, oman egon pönkittämisestä ja poliitikkokavereiden luottamuksen pettämisestä.


title: Juha Huhtala

text: Huhtala vastasi syytöksiin muistuttamalla, että kansanedustaja Krista Mikkosen kanssa laadittu artikkeli oli osoitettu puoluejohtajille, ei "kyläpoliitikoille".


title: Juha Huhtala

text: Myöhemmin Huhtala kertoi hyökkäysten johtuvan siitä, että näkyviä hahmoja arvostellaan politiikassa aina. Hän epäili lähestyvien eduskuntavaalien vaikuttavan paikallispoliitikkojen hyökkäyksiin, ja sanoutui itse irti riitelystä painottaen yhteistyötä.


title: Juha Huhtala

text: Huhtala on sanonut olevansa filantrooppi, sekä erittäin eläinrakas. Huhtala ei kuulu kirkkoon, mutta kertoo olevansa voimakkaasti hengellinen ihminen omalla yksilöllisellä tavallaan.


title: Juha Huhtala

text: Vuonna 2011 kehonrakennuksessa kilpaillut Huhtala sai varoituksen doping-testin välttelemisestä. Urheilijoiden oikeusturvalautakunta äänesti asiasta, koska näytöstä oltiin erimielisiä. Huhtalalle tehtyjen veri- ja virtsakokeiden tulokset eivät olleet positiivisia. Huhtala oli jättänyt noudattamatta ilmoitusvelvollisuutta matkustaessaan perheensä kanssa ulkomaille.


title: Juha Huhtala

text: Huhtala perusti kesällä 2017 Facebookiin ryhmän Positiivisten ihmisten Kouvola, joka kasvoi nopeasti yli 10 tuhannen jäsenen ryhmäksi. Ryhmän tarkoituksena on kerrottu olevan myönteisen ilmapiirin luominen, sekä Kouvolan kaupungin hyvien puolien esiin tuominen.


title: Jayaram Jayalalitha

text: Jayaram Jayalalitha (myös muodossa Jayalalithaa, o.s Komalavalli, 24. helmikuuta 1948 – 5. joulukuuta 2016) oli intialainen näyttelijä ja poliitikko. Nuoruudessaan huomattavan uran näyttelijänä tehnyt Jayalalitha alkoi toimia politiikassa 1980-luvulla AIADMK-puolueen kautta ja myöhemmin hän nousi Tamil Nadun osavaltion pääministeriksi, jonka virassa hän toimi kaikkiaan neljän kauden ajan. Jayalalitha oli poliitikkona kiistelty hahmo. Hänellä oli uskollisten kannattajien joukko ja hänen kannatuksensa sai jopa henkilökulttimaisia piirteitä. Toisaalta Jayalalithan uraa varjostivat syytteet korruptiosta ja valtion varojen väärinkäytöstä.


title: Jayaram Jayalalitha

text: Jayalalitha Jayaram syntyi 24. helmikuuta 1948 lähellä Mysorea nykyisessä Karnatakan osavaltiossa. Hänen perheensä kuului bramiinien kastiin. Perheen lakimiehenä toiminut isä kuoli Jayalalithan ollessa vain kaksivuotias ja hänen elokuvanäyttelijänä työskennellyt äitinsä muutti perheen Bangaloreen. Jayalalitha oli alkanut näytellä itse kouluaikoinaan ja kun hän ei voinut perheen taloudellisen tilanteen takia jatkaa opintojaan, hän alkoi luoda uraa näyttelijänä. Jayalalitha loi menestyksekkään uran esiintyen vuosien 1964 ja 1980 välillä noin 130:ssä elokuvassa. Uran teki osaltaan mahdolliseksi Jayalalithan suhteet tunnettuun tamilinkieliseen näyttelijään Maruthur Gopala Ramachandraniin, jonka kautta hän tutustui myös politiikkaan.


title: Jayaram Jayalalitha

text: Maruthur Gopala Ramachandran oli myös AIADMK-puolueen perustaja ja Tamil Nadun pääministeri vuosien 1977 ja 1987 välillä. Jayalalitha liittyi puolueeseen ja vuonna 1982 hänet valittiin vuonna 1984 Rajya Sabhaan, eli Intian parlamentin ylähuoneeseen. Maruthur Gopala Ramachandran kuoli vuonna 1987 ja puolue jakautui Jayalalithan ja Ramachandranin lesken Janaki Ramachandranin johtamiin kilpaileviin ryhmiin. Pulueen sisäinen hajaannut päättyi kuitenkin jo muutaman vuoden jälkeen ryhmittymien yhdistyessä Jayalalithan johdolla ja Janaki Ramachandranin jättäessä politiikan.


title: Jayaram Jayalalitha

text: Vuonna 1989 Jayalalitha valittiin Tamil Nadun lakiasäätävään kokoukseen. Jayalalithan AIADMK-puolueen pääkipailija oli tuolloin osavaltiota johtanut Dravida Munnetra Kazhagam eli DMK. AIADMK voitti lakiasäätävän kokousen vaalit vuonna 1991 ja Jayalalitha nousi Tamil Nadun pääministeriksi. Jayalalitha aloitti useita maaseudun ja kaupunkien köyhien aseman parantamiseen tähdänneitä hankkeita ja muita populistisia projekteja. Monet näistä hankkeista saivat tamilinkielisen lisänimen Amma eli äiti. Hän sai uskollisen kannattajakunnan, joka tuli tunnetuksi hurjistakin tempauksista, kuten kuumilla hiilillä kävelyistä ja Jayalalithan muotokuvien maalaamisesta verellä. Jayalalitha kannusti itse tällaisen henkilökultin muodostumista. Esimerkkinä Amma-kanteenit jakoivat halpaa ruokaa, Amma-apteekit lääkkeitä ja niin edelleen. Hänen virkakauttaan leimasivat syytteet korruptiosta ja valtion rahojen väärinkäytöstä. Media kritisoi esimerkiksi hänen poikapuolelleen järjestettyjä miljoonien dollarien häitä vuonna 1995. AIADMK hävisi vaalit vuonna 1996 ja Jayalalithaa vastaan nostettiin 40 syytettä korruptioon liittyen vuosien 1996 ja 2001 välillä. Viranomaisten ratsiassa Jayalalithan kotiin vuonna 1996 takavarikoitiin suuria määriä koruja ja vaatteita Jayalalithan ollessa pidätettynä kuukauden ajan.


title: Jayaram Jayalalitha

text: AIADMK voitti Tamil Nadun lakiasäätävän kokouksen vaalit jälleen vuonna 2001, mutta Jayalalithaa estettiin asettumasta pääministerin virkaan kesken olevan oikeudenkäynnin takia. Osavaltion korkein oikeus hylkäsi lopulta syytteet ja Jayalalitha nousi jälleen Tamil Nadun pääministeriksi maaliskuussa 2002. Puolue kärsi kuitenkin tappion Intian parlamenttivaaleissa sen liittouduttua National Democratic Alliance eli NDA-puolueen kanssa. AIADMK menetti kaikki paikkansa Intian parlamentin alahuoneessa saaden ne takaisin vasta vuonna 2009 puolueen liittouduttua vasemmistopuolueiden kanssa. Sama liitto toimi jälleen Tamil Nadun vaaleissa 2011 ja Jayalalitha aloitti kolmannen kautensa osavaltion pääministerinä. Jayalalithan ensimmäisen pääministerikauden korruptiosyytteet nousivat nyt uudestaan pinnalle ja syyskuussa 2014 hänet tuomittiin neljäksi vuodeksi vankeuteen. Jayalalitha luopui virastaan O. Panneerselvamin hyväksi. Tuomio peruttiin toukokuussa 2015, jolloin Jayalalitha palasi virkaansa pääministerinä. Toukokuussa 2016 Jayalalitha valittiin neljännelle kaudelleen pääministerinä.


title: Jayaram Jayalalitha

text: Jayalalitha joutui sairaalahoitoon syyskuussa 2016 kuumeen ja nestehukan takia. Jayalalithan heikkenevästä terveydentilasta alkoi liikkua huhuja ja hänen kannattajiaan alkoi kerääntyä sairaalan ulkopuolelle Chennaissa. Lopulta 5. joulukuuta Jayalalitha kuoli sydänkohtaukseen sairaalassa. Jayalalitha haudattiin mentorinsa Ramachandranin viereen. Tuhkaus on hautausta tyypillisempi tapa käsitellä Jayalalithan kastiin kuuluvien ruumis, mutta Jayalalithan hautauksella haluttiin jättää hänen jälkeensä monumentti hänen muistokseen. Jayalalithan hautajaismenoihin osallistui kymmeniätuhansia ihmisiä ja Tamil Naduun julistettiin seitsemänpäiväinen suruaika.


title: Rättyä

text: Rättyä voi tarkoittaa:


title: Erkki Komulainen

text: Erkki Juhani Komulainen (s. 30. joulukuuta 1943 Helsinki) on suomalainen kasvatustieteilijä. Hänen vanhempansa ovat Martti Komulainen ja Rakel o.s. Koskenranta. Komulainen tunnetaan Suomessa yhdessä Kai Karman kanssa kirjoittamistaan kahdesta tilastomenetelmien oppikirjasta.


title: Erkki Komulainen

text: Komulainen on tehnyt vuodesta 1967 lähtien yli 200 tieteellistä artikkelia pääosin kansainvälisissä alan lehdissä. Hänen erityisalueitaan ovat olleet käyttäytymistieteiden tilastolliset menetelmät ja metodologia. Hän valmistui filosofian maisteriksi Helsingin yliopistosta pääaineinaan psykologia ja kasvatustiede 1968 ja filosofian tohtoriksi 1973. Hänen opettajiaan olivat mm. Kai von Fieandt, Arvo Lehtovaara, R. Olavi Viitamäki ja Matti Koskenniemi. Hän osallistui Koskenniemen didaktisen prosessianalyysin (DPA) hankkeeseen. Komulainen toimi useiden väitöskirjojen vastaväittäjänä ja esitarkastajana. Hän toimi kymmenissä erilaisissa hankkeissa tilastomenetelmien asiantuntijana. Puoliso ylimeteorologi Marja-Leena Komulainen, kaksi lasta.


title: My Dear Melancholy,

text: My Dear Melancholy, on kanadalaisen rhythm and blues -laulaja The Weekndin ensimmäinen extended play, jonka julkaisi Tesfayen oma levy-yhtiö XO ja Republic Records 30. maaliskuuta 2018. Albumi on tyyliltään synkempi kuin edellinen "Starboy"-albumi ja albumilla vierailee Gesaffelstein. Hän julkisti albumin julkaisupäivän Instagramissa 28. maaliskuuta ja kansikuvan 29. maaliskuuta.


title: My Dear Melancholy,

text: Albumin kansikuva ottaa mahdollisesti inspiraatiota Michael Jacksonista, joka on inspiroinut muutenkin Tesfayen musiikkia.


title: Janne Rättyä

text: Janne Rättyä (s. 1974) on suomalainen harmonikkataiteilija, joka on vuodesta 2003 toiminut harmonikansoiton professorina Grazin musiikkiyliopistossa Itävallassa.


title: Janne Rättyä

text: Rättyä aloitti harmonikkaopinnot 11 vuoden iässä Sibelius-Akatemian nuorisokoulutuksessa ensin Heidi Velamon ja sitten Matti Rantasen oppilaana. Hän jatkoi opintojaan esittävän säveltaiteen koulutusohjelmassa ja valmistui musiikin maisteriksi vuonna 1998. Solistisen jatkotutkinnon hän suoritti Mie Mikin johdolla Essenin Folkwang-korkeakoulussa, jossa hän on toiminut myös opettajana.


title: Janne Rättyä

text: Janne Rättyä on palkittu useissa alan kilpailuissa. Hän voitti kansainvälisen Arrasate Hiria -kilpailun Espanjassa vuonna 1996. Hän on esiintynyt solistina ja kamarimuusikkona eri puolilla Eurooppaa, Aasiassa ja Yhdysvalloissa. Rättyä oli ensimmäinen harmonikkataiteilija, joka soitti resitaalin Berliinin filharmonian kamarimusiikkisalissa, Deutschland Radio Berlinin debyyttisarjassa vuonna 2002.


title: Janne Rättyä

text: Janne Rättyä on kantaesittänyt muun muassa Aldo Clementin, Dieter Schnebelin, Gerhard Stäblerin, Uljas Pulkkisin ja Iris ter Schiphorstin sävellyksiä. Hän on levyttänyt muun muassa Bachin Goldberg-muunnelmat Ondine-levymerkille vuonna 2012. Vuonna 2014 Ondine julkaisi hänen levytyksensä Domenico Scarlattin sonaateista, joka sai Yleisradion vuoden levy -palkinnon. Rättyä on levyttänyt myös Castigo-, VMS- ja Octavia-levymerkeille.


title: Marco Solfrini

text: Marco Solfrini (30. tammikuuta 1958 Brescia – 24. maaliskuuta 2018 Parma) oli italialainen koripalloilija ja olympiamitalisti.


title: Marco Solfrini

text: Laiturina pelannut Solfrini saavutti Italian miesten maajoukkueessa olympiahopeaa Moskovassa 1980. Hän pelasi maajoukkueessa yhteensä 68 maaottelua ja teki niissä 353 pistettä. Seuraurallaan Solfrini edusti italialaisjoukkueita voittaen useita kansallisia ja kansainvälisiä mestaruuksia. Solfrini kuoli sydänkohtauksen saatuaan 60-vuotiaana Parmassa.


title: Boarding House Reach

text: Boarding House Reach on yhdysvaltalaisen rock-laulaja Jack Whiten kolmas studioalbumi, jonka julkaisi Third Man Records, Columbia Records ja XL Recordings 23. maaliskuuta 2018. Albumi on tyyliltään kokeellisempi kuin muut Whiten albumit ja siltä julkaistiin viisi singleä vuoden 2018 aikana, "Connected by Love", "Respect Commander", "Corporation", "Over and Over and Over" ja "Ice Station Zebra.


title: Olavi Pälli

text: Olavi ”Olli” Pälli (4. elokuuta 1939 Ylivieska – 5. helmikuuta 2002 Helsinki) oli suomalainen viulutaiteilija ja -pedagogi. Hän toimi muun muassa Radion sinfoniaorkesterissa, Oulun ja Jyväskylän kaupunginorkesterin konserttimestarina sekä Oulun musiikkiopiston opettajana ja vararehtorina. Hän oli myös yksi Finlandia-kvartetin perustajajäsenistä ja kvartetin ykkösviulun soittaja vuosina 1969–1976.


title: Olavi Pälli

text: Olavi Pälli opiskeli viulunsoittoa Sibelius-Akatemiassa ja Ranskassa. Valmistuttuaan vuonna 1961 hän sai 1. viulistin vakanssin Radion sinfoniaorkesterista, mutta otti pian virkavapautta vuoteen 1970 asti. Sillä välin hän soitti Oulun kaupunginorkesterin ensimmäisenä konserttimestarina vuosina 1963–1964 ja toisena konserttimestarina 1967–1968. Hän hoiti konserttimestarin tehtävää myös Jyväskylässä. Vuonna 1970 hän palasi RSO:hon vuorottelevaksi toiseksi konserttimestariksi, kunnes jäi sairauseläkkeelle 1983.


title: Olavi Pälli

text: 1960-luvun alussa Pälli toimi Oulun kaupungin musiikkiopiston vararehtorina ja myöhemminkin viulunsoiton opettajana.


title: Olavi Pälli

text: Olavi Pälli oli vuodesta 1959 naimisissa oopperalaulaja Aune Rättyä-Pällin (1936–1980) kanssa. Olavi Pällin isä oli taidemaalari Simo Pälli.


title: Virpi Niemi

text: Virpi Niemi (o.s. "Ranne" s. 8. huhtikuuta 1966) on suomalainen uransa päättänyt maastohiihtäjä. Hän edusti urallaan Jämin Jännettä.


title: Virpi Niemi

text: Niemi sijoittui Thunder Bayn MM-kilpailuissa 1995 5 kilometrin perinteisellä 19:nneksi, 30 kilometrin vapaalla hiihtotyylillä 24:nneksi ja takaa-ajossa 31:nneksi.


title: Virpi Niemi

text: Maastohiihdon maailmancupissa Niemi kilpaili ensimmäisen kerran tammikuussa 1995 Lahdessa perinteisen hiihtotyylin 10 kilometrillä, jossa hän sijoittui 37:nneksi. Parhaan maailmancupsijoituksensa Niemi on hiihtänyt Sapporossa maaliskuussa 1995, jossa hän hiihti vapaan hiihtotyylin 15 kilometrillä 26:nneksi.


title: Virpi Niemi

text: Kalevan kisoissa Niemi on sijoittunut parhaimmillaan seitsemänneksi 10 000 metrin juoksussa vuonna 1993.


title: Tammelan kauppahalli

text: Tammelan kauppahalli oli Tampereella Tammelan kaupunginosassa Tammelantorin laidassa Pinninkadun ja Ilmarinkadun kulmassa sijainnut yksikerroksinen kivinen liikerakennus jonka kulmausta koristi kupoli. Itämaisia basaarivaikutteita omanneen vuonna 1907 valmistuneen rakennuksen suunnitteli arkkitehti August Krook. Rakennus oli tarkoitettu alun perin kauppahalliksi mutta siinä tehtävässä se ei koskaan palvellut vaan siinä toimi muun muassa kirjakauppa ja maidontarkastuslaitos. Rakennus purettiin 1960-luvulla.


title: Dyynivaappio

text: Dyynivaappio ("Traganum moquinii", ) on revonhäntäkasvien ("Amaranthaceae") heimoon kuuluva tiheä, haaroittuva pensas jolla on vahvat sojottavat varret. Se on luokiteltu Espanjassa erittäin uhanalaiseksi lajiksi.


title: Dyynivaappio

text: Dyynivaappion korkeus on noin 0,5–1,5 metriä. Se on tiheä, haaroittuva pensas jolla on vahvat sojottavat varret. Lehdet ovat ryppäissä, meheviä, soikeita ja lieriömäisiä. Ne ovat väriltään harmaanvihreitä, noin 1 cm pitkiä. Pieniä keltaisia kukkia kasvaa maaliskuusta–huhtikuuhun, tiheästi, lehtihangoista ja niiden terälehdet ovat tiheäkarvaisia.


title: Dyynivaappio

text: Dyynivaappio on endeeminen laji Makaronesiassa, jossa sitä esiintyy Kanariansaarilla, Kap Verde ja Marokon rannikoilla hiekkadyyneillä jonne se muodostaa tyynymäisiä kasvustoja.


title: Esa Mäntymaa

text: Esa Mäntymaa (s. 9. tammikuuta 1961 Nurmo) on uransa lopettanut suomalainen pesäpalloilija. Vuosina 1977–1993 Hautala pelasi pesäpallon SM-sarjassa ja Superpesiksessä Nurmon Jymyn ja Seinäjoen Maila-Jussien joukkueissa. Hautala valittiin pelaajaurallaan kahdesti Itä–Länsi-otteluun ja viidesti Liitto–Lehdistö-otteluun.


title: Esa Mäntymaa

text: Mäntymaa vietti lapsuutensa Nurmon Viitalankylällä, jossa pesäpallo kuului tiiviisti päivittäiseen elämään. Ensimmäinen merkittävämpi tapahtuma lajin parissa oli Tampereen suurkilpailut 1971, jossa joukkueen valitsijana toimi Pentti Yli-Torala. Mäntymaa pelasi Nurmon Jymyn eri ikäluokissa vuodesta 1973 vuoteen 1979 asti.


title: Esa Mäntymaa

text: Mäntymaa pelasi ensimmäisen ottelun SM-sarjassa vuonna 1977. Tuolloin 16-vuotias Mäntymaa nousi mukaan kokoonpanoon ja pelasi ensimmäisen SM-sarjaottelunsa 21. elokuuta 1977 Hyvinkään Tahkoa vastaan 2-vahtina. Myöhemmin pelipaikka vakiintui koppariksi.


title: Esa Mäntymaa

text: Kauden 1980 jälkeen Mäntymaa siirtyi Seinäjoen Maila-Jusseihin. Tuttu pelipaikka takakentällä oli kuitenkin kovan työn takana Veijo Parhialaa ja Jari Karjanlahtea vastaan. Ensimmäiset vuodet SMJ:ssa menivätkin pääasiassa polttolinjassa. Kaudesta 1983 lähtien pelipaikka vakiintui kuitenkin tutusti taakse.


title: Esa Mäntymaa

text: Mäntymaa oli isossa roolissa SMJ:n rungossa kaudesta 1983 eteenpäin. Mauri Pyhälahti ja Markku Haapasalmi vaihtoivat seuraa ja uusi runko kasaantui erityisesti Mäntymaan, Timo Heimosen ja Ari Rinta-Rahkon ympärille. Kauden päätteeksi uudistunut joukkue nousikin pelaamaan Suomen mestaruudesta ja voitti SM-kultaa kahdeksan vuoden tauon jälkeen.


title: Esa Mäntymaa

text: Kausi 1984 alkoi Mäntymaan osalta alkoi lupaavasti. Viiden pelatun ottelukierroksen jälkeen Mäntymaa johti niin etenijä- kuin kärkilyöntitilastoa ja oli lyöjätilaston kolmantena. Kausi päättyi kuitenkin ennenaikaisesti Vimpelissä, kun Mäntymaan nivelside rikkoitui omaa pelaajaa väistäessä. Kaudelle 1985 Mäntymaa teki paluun tavoitteenaan etenijätilaston voitto. Samana vuonna myös joukkueen tavoite on Suomen mestaruudessa. Alkukauden joukkueen peli takerteli erityisesti kotikentällä, mutta lpoppusarjaan tultaessa peli löysi uomansa ja Suomen mestaruus suuntasi jälleen Seinäjoelle.


title: Esa Mäntymaa

text: 1990-luvulla SMJ:n kirkkaimmat menestysvuodet olivat takana päin. Aktiivinen pesäpalloura päättyi lopulta työ- ja perhe-elämään keskittymisen johdosta kauden 1993 jälkeen.


title: Tammelan apteekin talo

text: Tammelan apteekin talo oli Tampereella Tammelan kaupunginosassa Tammelantorin lounaiskulmassa Pinninkadun ja Ilmarinkadun kulmassa sijainnut kolmikerroksinen punatiilinen asuin- ja liikerakennus. Rakennus valmistui vuoden 1900 tienoilla ja se purettiin vuonna 1970. Rakennuksen alakerrassa toimi alkuaan apteekki ja kahdessa ylemmässä kerroksessa oli asuntoja. Viimeksi rakennuksessa oli rautakauppa.


title: Oluttehtaan talo (Tammelantori)

text: Oluttehtaan talo oli Tampereella Tammelan kaupunginosassa Tammelantorin itälaidalla Kyllikinkadun ja Väinölänkadun välissä sijainnut punatiilinen yksikerroksinen tehdasrakennus jonka pituus oli 60 metriä ja leveys 18 metriä. Rakennus valmistui vuonna 1898 alunperin olutpanimoksi. "Oy Iso Oluttehdas"-nimisen panimon (vuodesta 1903 "Näsijärven Osakeoluttehdas") vuosituotanto oli parhaimmillaan 1,2 miljoonaa litraa ja sen olutmerkkejä olivat "Pöytä Olut" ja "Varasto Olut". Kunnallisen kieltolain tultua voimaan Tampereella 1903 tehtaan tuotteita sai ostaa enää vain itse tehtaalta ja tämä aiheutti järjestyshäiriöitä tehtaan lähiympäristössä. Oluttehtaan panimotoiminta päättyi jo joulukuussa 1906 ja sen jälkeen rakennus oli olutvarastona ja -pullottamona vuoteen 1916 saakka.


title: Oluttehtaan talo (Tammelantori)

text: Rakennuksessa oli myöhemmin "Oy Teknika Ab":n pesula ja teknokemian tuotteiden tehdas aina siihen saakka kun rakennus purettiin 1939 ja paikalle valmistui 1941 arkkitehti Jaakko Tähtisen suunnittelema Akonlinnan kuusikerroksinen asuinkerrostalo jossa oli Aaltosen kenkätehtaan työntekijöiden työsuhdeasuntoja.


title: Jukka Piipponen

text: Jukka Piipponen (s. 1959) on suomalainen ilmailuhistoriasta ja suomalaisista hävittäjälentäjistä kirjoittava sotakirjailija.


title: Nivelsarvet

text: Nivelsarvet ("Tecticornia") on revonhäntäkasvien (Amaranthaceae) heimoon kuuluva kasvisuku. Sukuun kuuluu ainakin kaksi lajia, mutta suvun lajilukumäärä voi olla noin 60.


title: Tähkähännät

text: Tähkähännät ("Achyranthes") on revonhäntäkasvien (Amaranthaceae) heimoon kuuluva kasvisuku. Sukuun kuuluu ainakin 12 lajia, joiden lisäksi sukuun on kuvattu 70 muutakin lajia, mutta niiden taksonominen asema on toistaiseksi epäselvä.


title: Eléni Vláchou

text: Eléni Vláchou (, 18. joulukuuta 1912 – 14. lokakuuta 1995) oli kreikkalainen toimittaja, kolumnisti ja "I Kathimeriní" -sanomalehden kustantaja.


title: Eléni Vláchou

text: Vláchoun isä oli "I Kathimeriní" -lehden perustaja Geórgios Vláchos. Eléni Vláchou toimi lehden valokuvaajana ennen toista maailmansotaa. Hän raportoi esimerkiksi Berliinin olympialaisista, kirjoitti matkakuvauksia ja sai palkintoja kissakuvauksistaan.


title: Eléni Vláchou

text: Saksalaismiehityksen ajan lehden julkaisu oli tauolla, mutta kun lehti alkoi jälleen ilmestyä vuonna 1945, Vláchou aloitti siinä tunnetun politiikkaa käsittelevän kolumninsa nimimerkillä ”E”.


title: Eléni Vláchou

text: Isänsä kuoltua vuonna 1951 Vláchou alkoi kustantaa "I Kathimerinía" ja aloitti sen lisäksi iltapäivälehden ja kuvalehden. Lehdet tukivat maan oikeistopolitiikkaa vankkumatta mutta eivät kritiikittömästi. Kun Kreikan sotilasjuntta kaappasi vallan vuonna 1967, Vláchou lakkautti lehtensä protestiksi. Hän jatkoi juntan arvostelua, joutui kotiarestiin mutta karkasi Lontooseen. Sieltä käsin hän kävi voimakasta julkisuuskampanjaa diktatuuria vastaan.


title: Mateusz Morawiecki

text: Mateusz Morawiecki (s. 20. kesäkuuta 1968 Wrocław) on puolalainen pankkiiri ja poliitikko, josta tuli maansa pääministeri joulukuussa 2017. Ennen nousuaan pääministeriksi Morawiecki toimi valtionvarainministerinä ja varapääministerinä Beata Szydłon hallituksessa. Pääministerin vaihdos oli osa hallituspaikkojen kierrätystä, jonka järjesteli Jarosław Kaczyński, Morawieckin edustaman oikeistolaisen Laki ja oikeus -puolueen puheenjohtaja.


title: Mateusz Morawiecki

text: Suurimman osan ajastaan politiikassa Morawiecki on ollut puolueisiin sitoutumattomana toimien jopa Puolan entisen pääministerin, Laki ja oikeus -puolueen kilpailijan Kansalaisfoorumin, Donald Tuskin neuvonantajana talousasioissa.


title: Mateusz Morawiecki

text: Morawiecki nousi Puolan hallitukseen vuonna 2015 talouskehityksesta vastaavaksi ministeriksi ja liittyi vasta tuolloin Laki ja oikeus -puolueen jäseneksi. Hänen salkkuunsa lisättiin valtiovarainministerin tehtävät vuonna 2016.


title: Mateusz Morawiecki

text: Lähes välittömästi aloitettuaan pääministerinä Morawiecki ilmoitti tammikuussa 2018 rajuista muutoksista hallituksensa kokoonpanossa. Hän erotti muun muassa ulkoministerin, puolustusministerin ja ympäristöministerin tehtävistään. Vaihdosten taustalla arvioitiin olevan pyrkimys parantaa suhteita Euroopan unionin kanssa, joka oli väläyttänyt oikeustoimien aloittamista Puolaa vastaan hallituksen kiistellyn oikeusjärjestelmäuudistuksen vuoksi.


title: Mateusz Morawiecki

text: Morawieckin Kornel-isä perusti Wrocławissa toimineen Solidaarisuus-liikkeen radikaalin alajaoston, missä Morawiecki itsekin toimi nuorena aktiivisesti.


title: Mateusz Morawiecki

text: Morawiecki on kertonut hänellä olevan juutalainen sukutausta. Hänen kaksi tätiään, joista toinen asuu Israelissa, selvisivät sota-aikana holokaustista ei-juutalaisten avustuksella.


title: Ihmisoikeudet Meksikossa

text: Tämä artikkeli käsittelee ihmisoikeuksia Meksikossa.


title: Ihmisoikeudet Meksikossa

text: Meksikossa toimii julkinen ja laissa itsehallinnolliseksi eli poliittisesti riippumattomaksi määritelty Kansallinen ihmisoikeuskomissio (CNDH), jonka puheenjohtaja toimii Meksikon oikeusasiamiehenä. Sääntöjen mukaan senaatti nimittää komission puheenjohtajan ja neuvoston jäsenet neuvoteltuaan kansalaisjärjestöjen kanssa. Komission tehtävä on "suojella, tarkkailla, edistää, tutkia ja levittää tietoa Meksikon lainsäädännöllä suojelluista ihmisoikeuksista. Se ei kuitenkaan saa arvioida asioita, jotka liittyvät oikeusjärjestelmän toimintaan, vaaleihin tai työoikeuksien toteutumiseen.


title: Ihmisoikeudet Meksikossa

text: Komission puheenjohtajana on marraskuusta 2014 lähtien toiminut Luis Raúl González Pérez.


title: Ihmisoikeudet Meksikossa

text: Meksikossa ei ole lainsäädännössä kuolemantuomiota. Tilostoihin päätyneiden surmien perusteella Meksikossa tapettiin vuonna 2016 kuitenkin noin 23 000 ihmistä. Sitä enemmän ihmisiä kuoli väkivallan uhreina ainoastaan Syyriassa (60 000 ihmistä). Tappojen määrä johtuu entisestä presidentti Felipe Calderonista (PAN), joka päätti joulukuussa 2006 aloittaa "sodan" huumeita vastaan murhaamalla ihmisiä. Tuhannet ihmiset ovat paenneet väkivaltaa lähtemällä kotoaan.


title: Ihmisoikeudet Meksikossa

text: Ranskalainen Toimittajat ilman rajoja -järjestö listaa vuosittain maailman lehdistön vapauden kirjoittaa mistä tahansa asioista. Vuonna 2017 Meksikon sijoitus parani kaksi sijaa sijalta 149 (49,33 virhepistettä) sijalle 147 (48,97 virhepistettä), kun järjestö arvioi 180 valtion lehdistönvapauden. Vuonna 2018 on surmattu kolme toimittajaa: Carlos Domínguez Rodríguez; Pamika Montenegro, joka paikallisista poliitikoista pilaa tekevän satiirisen Youtube-kanava El Sillon tuottajana; sekä Leobardo Vázquez, joka oli saanut tappouhkauksia kirjoittaessaan laittomasta maan valtaamisesta.


title: Ihmisoikeudet Meksikossa

text: Vuonna 2014 jokainen Meksikossa pidätetty henkilö oli vaarassa joutua julman, epäinhimillisen tai nöyryyttävän kohtelun tai rangaistuksen kohteeksi, kuten kidutetuksi. Väärinkäytöksiä, kuten kidutusta, käytetään säännöllisesti tutkinnassa, jotta viranomaisest saisivat "tietoa" tai "tunnustuksia" epäillyiltä ihmisiltä, tai ihmisiltä, jotka otettiin kiinni, koska viranomaiset ajattelivat heidän olevan väärässä paikassa tai väärään aikaan liikkeellä. Kidutukselta suojaavat säännöt ja tavat eivät toimi. Kidutuksia ei tutkita, tai tutkinta käännetään uhria vastaan.


title: Ruohometsän kansa (televisiosarja)

text: Ruohometsän kansa on vuodelta 1999 oleva brittiläis-kanadalainen televisiosarja, joka perustuu Richard Adamsin samannimiseen romaaniin. Sarjaa tehtiin 39 jaksoa vuosina 1999-2001. Sarja alkoi 28. syyskuuta 1999 ja päättyi 4. joulukuuta 2001. Sarja on elokuvaa huomattavasti lapsiystävällisempi. Sarjaa ei ole vielä esitetty Suomessa.


title: Gilmore Girls: Vuosi elämää

text: Gilmore Girls: Vuosi Elämää on yhdysvaltalainen Netflixin tarjoama sarja televisioelokuvia. Se on jatko-osa sarjalle "Gilmore Girls", joka on Amy Sherman-Palladinon luoma yhdysvaltalainen komedia-draama televisiosarja. Sarjojen pääosissa ovat Lauren Graham ja Alexis Bledel.


title: Gilmore Girls: Vuosi elämää

text: Minisarja koostuu neljästä 88-102 minuutin jaksosta, jotka julkaistiin 25. marraskuuta 2016. Jokainen jakso seuraa yhtä vuodenaikaa: ensimmäinen jakso on nimeltään "Talvi", toinen on "Kevät", kolmas "Kesä" ja viimeinen on "Syksy".


title: Gilmore Girls: Vuosi elämää

text: Rory ja Logan ovat suhteessa, vaikka Logan on kihloissa ranskalaisen naisen kanssa ja Rorylla on poikaystävä nimeltä Paul. Rory yrittää löytää töitä, mutta hän tapaakin Jess Marianon (Milo Ventimiglia), joka kannustaa häntä kirjoittamaan oman kirjan elämästään äitinsä kanssa.


title: Gilmore Girls: Vuosi elämää

text: Emily Gilmore (Kelly Bishop) suree miehensä kuolemaa ja alkaa käydä terapiaistunnoissa hänen tyttärensä Lorelai Gilmoren (Lauren Graham) kanssa. Lorelai ja Luke ovat olleet yhdessä jo yli kymmenen vuotta mutta eivät ole vielä menneet naimisiin tai keskustelleet lasten hankkimisesta. Rory kertoo Lorelaille kirjaideastaa, mutta Lorelai tuomitsee tämän, eikä anna lupaa kirjoittaa itsestään. Lorelai  lähtee spontaanisti vaellukselle, mutta palaakin takaisin kotiinsa ja kysyy Lukelta, menisikö tämä naimisiin hänen kanssa. Luke suostuu, ja he alkavat suunnittelemaan häitään.


title: Gilmore Girls: Vuosi elämää

text: Lopulta Emily hyväksyy miehensä kuoleman, myy kotinsa, lähtee D.A.R-yhdistyksestä, ja siirtyy Natuckettiin asumaan. Luke ja Lorelai menevät naimisiin huvimajalla, ja sarja loppuu siihen, kun Rory paljastaa Lorelaille, että hän on raskaana.


title: Hanna Suchocka

text: Hanna Suchocka (s. 3. huhtikuuta 1946) on puolalainen oikeustieteen professori ja poliitikko, josta toimi maansa pääministerinä 1992-1993. Hän opiskeli oikeustiedettä Poznańissa Adam Mickiewiczin yliopistossa, valmistui vuonna 1968, ja opetti samaa ainetta siellä ja Lublinin katolisessa yliopistossa. Hänet valittiin parlamenttiin vuonna 1980 kommunisteja lähellä olleen Demokraattisen puolueen edustajana. Kun hän vuonna 1984 äänesti Solidaarisuus-liikkeen kieltävää lakia vastaan, hänet erotettiin puolueesta.


title: Hanna Suchocka

text: Kommunistihallinnon kaaduttua hänet valittin parlamenttiin 1989 ja 1991. Hän edusti tuolloin keskustavasemmistolaista Demokraattista liittoa. Suchocka nimitettiin pääministeriksi, koska hänen ajateltiin saavan sekä katolisten että maltillisten parlamenttiryhmien tuen. Hallituskoalitiossa oli mukana kuusi parlamentin 29 puolueesta. Hallitus kuitenkin kaatui yhdellä äänellä epäluottamusäänestyksessä 1993, kun parlamentti oli tyytymätön Suchokan ajamaan tiukkaan talouspolitiikkaan.


title: Hanna Suchocka

text: Pääministeirkautensa jälkeen Suchocka on toiminut oikeusministerinä (1997-2002) ja maansa suurlähettiläänä Vatikaanissa.


title: Meksikon ja Yhdysvaltain raja

text: Meksikon ja Yhdysvaltain raja on valtionraja, joka erottaa Yhdysvallat ja Meksikon. Raja kulkee noin 3 145 kilometrin matkan länsi–itä-suuntaisesti Tyynenmeren rannikolta Meksikonlahteen. Sen lisäksi rajaan kuuluu merta 27 kilometriä Tyynellämerellä ja 19 kilometriä Meksikonlahdella.


title: Meksikon ja Yhdysvaltain raja

text: Meksikon ja Yhdysvaltain raja kulkee suurimmaksi osaksi Rio Granden jokea pitkin. Joen mutkittelu aiheuttaa vaikeuksia rajan tarkan mitan määrittämisessä, minkä vuoksi kansainvälisen raja- ja vesikomission antaman virallisen pituuden lisäksi eri organisaatiot antavat pituudesta erilaisia lukuja. Lännen autiomaissa rajaa merkitsevät valkoiset pylväät. Suuri osa rajasta on teiden tavoittamattomissa.


title: Meksikon ja Yhdysvaltain raja

text: Rajan pohjoispuolella ovat Kalifornian, Arizonan, New Mexicon ja Texasin osavaltiot. Rajan korkein kohta on noin 2 400 metrissä Chisosvuorilla.


title: Meksikon ja Yhdysvaltain raja

text: Vuonna 2016 Meksikosta tuli Yhdysvaltoihin 16 kävelysillan kautta rajan yli laillisesti 42 miljoonaa ihmistä. Meksikon kansalaiset voivat anoa rajanylityskorttia, joka sallii heidän tulla Yhdysvaltoihin väliaikaisesti. Kortti on aikuisella voimassa 10 vuotta.


title: Meksikon ja Yhdysvaltain raja

text:
Rajalla on nykyisin noin 1000 kilometrin pituudelta turva-aitaa, eli noin kolmasosan koko rajan pituudesta. Aitaa on rakennettu 1990-luvulta alkaen, ja sitä laajennettiin etenkin George W. Bushin presidenttikaudella mutta myös Barack Obaman kaudella. Aidan rakentaminen on maksanut yli kaksi miljardia dollaria. Aidasta noin puolet on keskimäärin viisi metriä korkeaa ja tarkoitettu jalankulkijoiden pysäyttämiseen. Tätä aitaa on kolmea tyyppiä: metallilevyä, kaltereita ja metalliverkkoa. Loput aidasta on noin metrin korkuista ja tarkoitettu autojen pysäyttämiseen. Aidan ensimmäinen pätkä alkaa noin 25 kilometriä Rio Granden suusta sisämaahan. Teksasin kohdalla aitaa on vain vähän. Tyynenmeren rannalla Tijuanan pohjoispuolella aita ulottuu 90 metrin verran mereen.
Rajavalvonta Yhdysvaltain puolella on tarkkaa, minkä johdosta luvattomat rajanylittäjät joutuvat kiertämään aavikoiden kautta. Meksikon puolella rajaa ei valvota kovinkaan tarkasti. Huhtikuussa 2018 rajavalvojien avuksi alettiin siirtää Yhdysvaltain kansalliskaartin joukkoja.


title: Meksikon ja Yhdysvaltain raja

text: Yhdysvaltain presidentti Donald Trump on allekirjoittanut asetuksen, jolla hän määrää rajamuurin rakentamisen. Muurilla Trump haluaa pysäyttää huumeiden ja rikollisuuden tulon sekä laittoman maahanmuuton Yhdysvaltoihin. Hän aikoo maksattaa rakentamisen Meksikolla. Muurin on tarkoitus kattaa nekin alueet, joille nykyinen raja-aita ei ulotu.


title: Beatriz Merino

text: Martha Beatriz Merino Lucero (s. 15. marraskuuta 1947) on perulainen juristi ja poliitikko, joka oli Perun pääministeri loppuvuonna 2003. Ennen pääministeriksi nousuaan hän suoritti maisterin tutkinnon oikeustieteessä Harvardin yliopistossa ja työskenteli Procter & Gamblella. Hän on tullut tunnetuksi sukupuolten tasa-arvoa edistävästä työstään.